title: Forest Whitaker

text: Whitakerin suurin menestys on ollut Idi Aminin rooli elokuvassa "The Last King of Scotland", josta hän voitti muun muassa Oscarin, Bafta-palkinnon, Golden Globen ja Screen Actors Guild -palkinnon. Hän on myös esiintynyt esimerkiksi televisiosarjassa "Shield – lain varjolla".


title: Forest Whitaker

text: Vuonna 1996 Whitaker meni naimisiin Keisha Whitakerin kanssa. Heillä on kaksi tytärtä, Sonnet ja True. Lisäksi Forestilla on poika Ocean aiemmasta parisuhteesta ja Keishalla tytär Autumn. Forestin persoonallinen ulkonäkö johtuu hänen syntymästä saakka olleesta silmäviastaan. Hän on kasvissyöjä ja hänellä on ensimmäisen asteen musta vyö Kenpo karatessa. Hän omistaa Taste of the Goddess -nimisen vegaaniravintolan Pohjois-Los Angelesissa.


title: Penicillium glaucum

text: Penicillium glaucum on home, jota käytetään useiden eri juustolaatujen, muiden muassa gorgonzolan ja stiltonin valmistuksessa.


title: Penicillium glaucum

text: 1800-luvun lopussa Ernest Duchesne osoitti, että tämä home tappaa bakteereita. 30 vuotta myöhemmin Alexander Fleming kehitti penisilliinin käyttäen toista "Penicillium"-suvun homelajia.


title: Sanansaattajat

text: Medialähetys Sanansaattajat (Sansa, ent. Radiolähetysjärjestö Sanansaattajat) on yksi Suomen evankelis-luterilaisen kirkon seitsemästä lähetysjärjestöstä. Vuonna 1973 perustettu järjestö sai kirkon lähetysjärjestön aseman vuonna 1994.


title: Sanansaattajat

text: Sansa on erikoistunut radion, television, internetin ja muiden sähköisten viestinten välityksellä tehtävään lähetystyöhön, joten sillä on muista kirkon lähetysjärjestöistä poikkeava tehtävä. Se toimii myös alueilla, joille niin sanottu perinteinen lähetystyö ei ulotu. Vuonna 2012 käyttöön otettu uusi nimi, Medialähetys Sanansaattajat, kuvaa aiempaa paremmin järjestön työn laaja-alaisuutta.


title: Sanansaattajat

text: Medialähetys Sanansaattajat vaikuttaa Suomen evankelis-luterilaisen kirkon lähetystyön toimikunnissa ja työryhmissä yhdessä muiden lähetysjärjestöjen sekä Kirkon Ulkomaanavun (KUA) kanssa. Järjestö toimii läheisessä yhteistyössä paikallisseurakuntien kanssa. Vuonna 2017 työntekijät ja vapaaehtoiset tekivät noin 440 seurakuntavierailua.


title: Sanansaattajat

text: Sansa tuottaa ja kustantaa suosittua pastori Jukka Norvannon "Raamattu kannesta kanteen" -ohjelmaa, joka lähetetään säännöllisesti Radio Deissä ja Järviradiossa. Ohjelmaa voi kuunnella myös internetissä sekä Android-, iPhone- ja Windows-sovelluksilla.


title: Sanansaattajat

text: Sansa julkaisee medialähetystyön Lähde-lehteä, josta vuonna 2018 ilmestyy viisi numeroa.


title: Sanansaattajat

text: Medialähetys Sanansaattajat tekee ulkomailla kristillistä medialähetystyötä television, radion, internetin ja mm. mobiilisovellusten välityksellä erityisesti sellaisten kansojen parissa, joita on muuten vaikea tavoittaa. Radio- ja televisio-ohjelmat ovat tukena myös suljettujen maiden kristillisille vähemmistöille. Työ painottuu yhä enenevässä määrin Aasiaan ja Lähi-itään. Sansalla on myös lähetystyöntekijöitä.


title: Sanansaattajat

text: Järjestö tekee ja tukee kristillistä mediatyötä 36 kielellä. Radio-ohjelmista valtaosa lähetetään TWR:n (entinen Trans World Radio) ja FEBC Internationalin (Far East Broadcasting Company) kautta. Osa radio-ohjelmista lähetetään paikallisradioissa, osa lyhyt- tai keskiaaltoasemilta. Lisäksi Sansa tukee mm. arabian-, farsin-, turkin- ja hindinkielistä televisiotyötä. Tärkein kumppani televisiotyössä on kristillinen satelliittitelevisio SAT-7.


title: Sanansaattajat

text:
Vuonna 2018 Medialähetys Sanansaattajat tukee kristillisten radio-ohjelmien tuotantoa ja radiointia, televisio-ohjelmien tuotantoa ja muuta kristillistä mediatyötä yhteensä 36 kielellä. Sansa kustantaa radio-ohjelmia seuraavilla kielillä:
Kielten ja taloudellisen tuen määrällä mitattuna tärkein työalue on Intia.


title: Douglas DC-6

text: Douglas DC-6 oli Douglas Aircraft Companyn suunnittelema ja rakentama potkurikäyttöinen lentokone. DC-6:n suunnittelu aloitettiin sotaväen tarpeisiin toisen maailmansodan aikana. Sota ehti kuitenkin päättyä ennen kuin konetta alettiin valmistaa. Koneita rakennettiin yli 700. Osa koneista on edelleenkin käytössä rahtikuljetuksissa, sotilaskäytössä sekä metsäpalovalvonnassa.


title: Douglas DC-6

text: Yhdysvaltain ilmavoimat käytti koneesta merkintää C-118 Liftmaster ja Yhdysvaltain laivasto merkintää R6D.


title: Douglas DC-6

text: Yhdysvaltain armeijan ilmavoimat tilasi vuonna 1944 C-54-malliin (Douglas DC-4) perustuvan paineistetun kuljetuskoneen. Prototyypin ensilennon jälkeen ilmavoimat peruutti tilauksen.


title: Douglas DC-6

text: Douglas rakensi prototyypistä siviilikäyttöisen version. Koneen alkutaipaletta hankaloittivat ilmassa syttyneet tulipalot. Suunnitteluvirheen korjauksen jälkeen DC-6 oli suhteellisen luotettava kone. DC-6:n sotilasversio C-118 oli USAF:n käytössä 1957–1975.


title: Douglas DC-6

text: Koneesta tehtiin erikoisversio Yhdysvaltain presidentille. Ilmavoimien VC-118 tunnettiin nimellä "The Independence". Konetta säilytetään nykyisin Wright Pattersonnin lentotukikohdassa Ohiossa.


title: Douglas DC-6

text: Suomessa on ollut kolme DC-6 -konetta, Finnairilla OH-KDA ja OH-KDB, jotka siirrettiin myöhemmin Kar-Airille. Kolmas, OH-KDC (ex. SE-BDX), lensi koko aikansa Kar-Airin väreissä, aluksi ruotsalaisella tytäryhtiöllä ja viimeksi Suomessa.


title: Douglas DC-6

text: OH-KDA muutettiin vuonna 1968 kääntyväpyrstöiseksi DC-6B-ST (ST=Swing Tail) -rahtilentokoneeksi ja se lensi aina vuoteen 1980 saakka Finnairin Keski-Euroopan rahtivuoroja.


title: Douglas DC-6

text: Vuoden 2006 tietojen mukaan sata DC-6 konetta on edelleen käyttökunnossa. 49 niistä on aktiivisessa käytössä.


title: Douglas DC-6

text: 13. helmikuuta 1950 Suomessa julkaistiin sininen 300 markan arvoinen postimerkki miljoonan painoksena, jossa kuvataan DC-6 lentämässä lumisen maiseman ylitse.


title: Douglas DC-6

text: Suomessa DC-6 on ollut mm. Veljekset Karhumäen ruotsalaisella tytäryhtiöllä, jonka DC-6B:ä, tunnukseltaan OH-KDC/SE-BDX, käytettiin Etelä-Amerikan tilauslentoihin. Muita DC-6:ia olivat DC-6B/D6BST, tunnukseltaan OH-KDA sekä DC-6, OH6B, tunnukseltaan OH-KDB.


title: Jamba

text: Jamba voi olla:


title: Wyclef Jean Presents: The Carnival Featuring the Refugee All-Stars

text: Wyclef Jean Presents the Carnival Featuring Refugee All Stars tai lyhyemmin The Carnival on Wyclef Jeanin ensimmäinen sooloalbumi.


title: Charlotta Malm-Reuterholm

text: Lovisa Charlotta Malm-Reuterholm (1768–1845) oli ensimmäinen Suomessa syntynyt naistaiteilija.


title: Charlotta Malm-Reuterholm

text: Charlotta Malm maalasi omaisten ja sukulaisten muotokuvia sekä maisemia. Hänen tapansa maalata aviopuolison muotokuva ihannoituna on tyypillinen kustavilaisajalle. Ajalle ominaiseen tyyliin hän kuvaa vaatetuksen kankaita hyvin tarkasti ja taitavasti. Hän ei saanut toimeentuloaan taiteen tekemisestä, eikä taide voinut aatelisnaiselle olla ammatti.


title: Charlotta Malm-Reuterholm

text: Hänen vanhempansa olivat Södermanlandin rykmentin majuri, Henrik Jacob Georgsson Malm (1735–1789). ja Eleonora Lovisa von Köhnnigstedt (1745–1821). Hänen puolisonsa vuodesta 1797 oli vapaaherra Axel Christian Reuterholm (1753–1811), joka nimitettiin Suomeen Vaasan hovioikeuden presidentiksi. Isoisä Georg Malm oli hovioikeudenneuvos Turun hovioikeudessa, isosetä Lars Johan aateloitiin nimellä Ehrenmalm. Charlotta Malm ja hänen miehensä tukivat aikansa sivistyneistön edustajina Vaasan lukukirjaston toimintaa lahjoituksin.


title: Charlotta Malm-Reuterholm

text: Reuterholmeilla oli ainakin kolme lasta. Vain nuorempi poika, Axel Reuterholm, saavutti aikuisiän. Hänen kuollessaan vuonna 1864 sammui myös Reuterholmin aatelissuku. Charlotta Malm-Reuterholm on haudattu Strängnäsin tuomiokirkkoon Olivecrantz-suvun hautaholviin. Samassa holvissa ovat Reuterholm-suvun Suomessa kuolleiden ja haudattujen jäsenten Ruotsiin Haminan rauhan jälkeen turvaan siirretyt arkut.


title: Annakantorni

text: Annakantorni tai Annakkatorni on entisen Vanajan kunnan Rastilan kylässä sijaitseva harjunpää, joka on saanut nimensä Anna-nimen diminutiivista. Alue kuuluu nykyisin Janakkalan kuntaan. Kyseessä on osa Salpausselän harjumuodostuman pohjoiseen menevästä jatkeesta. Annakantorni ja Kiianlinna ovat kaksi Vanajaveden läntisen harjumuodostuman huippua, jotka kohoavat muuta harjumaisemaa korkeammalle.


title: Annakantorni

text: Annakantornin alueelta ei ole tavattu muinaislöytöjä eikä rakenteiden jäänteitä, kuten naapurissa olevasta Kiianlinnasta.


title: Rex Grossman

text: Rex Grossman (s. 23. elokuuta 1980 Bloomington, Indiana) on yhdysvaltalainen amerikkalaisen jalkapallon pelaaja, pelipaikaltaan pelinrakentaja. Hän edustaa NFL:ssä pelaavaa Washington Redskinsiä, ja on pelannut myös Chicago Bearsissa. Yliopistoaikoinaan Grossman pelasi Floridan yliopistossa.


title: Rex Grossman

text: Chicago Bears varasi Grossmanin ensimmäisellä kierroksella vuoden 2003 NFL:n varaustilaisuudessa. Kaudella 2004 Bearsin valmentaja Dick Jauron sai potkut ja uudeksi valmentajaksi pestattu Lovie Smith nosti Grossmanin aloittavaksi pelinrakentajaksi. Loukkaantuminen kuitenkin pilasi Grossmanin kauden lopun ja suurimman osan kaudesta 2005. Paluunsa kentille hän teki 18. joulukuuta 2005, kun hän johdatti Bearsit 16–3-voittoon Atlanta Falconsista. Seuraavassa ottelussa Bears varmisti playoff-paikan, kun Green Bay Packers kukistui numeroin 24–17. Hyvän pelin pelannut Grossman pääsi näin ollen ensimmäistä kertaa NFL:n pudotuspeleihin. Carolina Panthers pudotti Bearsin jatkosta.


title: Rex Grossman

text: Seuraavalla kaudella hurjasti kritiikkiä osakseen saanut, mutta playoffseissa loistanut Grossman johdatti Bearsin 4. helmikuuta 2007 pelattuun Super Bowl XLI:hin, jossa joukkue kuitenkin hävisi Indianapolis Coltsille.


title: A Thorn for Every Heart

text: A Thorn for Every Heart on yhdysvaltalainen vaihtoehtorock- ja post-hardcore-yhtye Kalifornian Chino Hillsistä.


title: A Thorn for Every Heart

text: A Thorn for Every Heart on perustettu vuonna 2003. Yhtyeellä on levytyssopimus Interscopeen kuuluvan Kickball Recordsin kanssa.


title: A Thorn for Every Heart

text: A Thorn for Every Heartin debyytti-EP ilmestyi 2003. Ensimmäinen täysimittainen studioalbumi oli "Things Aren't So Beautiful Now" vuonna 2004.


title: A Thorn for Every Heart

text: Yhtyeeseen kuuluvat tällä hetkellä:Yhtye on tällä hetkellä vailla vakituista rumpalia. Tilapäisesti on käytetty Matt Thorsenia.


title: Kuzma

text: Kuzma oli yhdysvaltalainen kilpa-autojen rakentaja. Talli kilpaili Indianapolis 500 -kisoissa vuosina 1951-60 ja voitti kisan vuonna 1952 Troy Ruttmanin ajamana.


title: FC Hongan kausi 2007

text: FC Hongan kausi 2007 oli FC Hongan toinen kausi Veikkausliigassa. Erityisen historiallisen kaudesta tekee Hongan ensiesiintyminen Euroopan kentillä Intertoto Cupissa. Ensimmäisellä kierroksella Honka pudotti virolaisen FC TVMK:n, mutta toisella kierroksella sen eteneminen pysähtyi tanskalaiseen Aalborg BK:iin.


title: Circuit Park Zandvoort

text: Circuit Park Zandvoort on moottorirata, joka sijaitsee lähellä Zandvoortin kaupunkia Alankomaissa Pohjanmeren rannalla.


title: Circuit Park Zandvoort

text: Zandvoortissa on pidetty autourheilukilpailuja jo ennen toista maailmansotaa, mutta varsinainen moottorirata valmistui vasta sodan jälkeen, suunnittelijana John Hugenholtz.


title: Circuit Park Zandvoort

text: Rata avattiin 7. elokuuta 1948 ja seuraavana vuonna siellä ajettiin Zandvoortin Grand Prix. Vuonna 1952 ajettiin Hollannin Grand Prix, joka kuului Formula ykkösten sarjaohjelmaan.


title: Circuit Park Zandvoort

text: Vuonna 1985 Hollannin GP ajettiin viimeisen kerran. Yhtiö, joka pyöritti radan toimintaa, lopetti toimintansa. Rataa, jonka omisti Zandvoortin kaupunki, ei käytetty vähään aikaan, joten kaupunki myi osia rata-alueesta vuonna 1987 eräälle bungaloweja ylläpitävälle yritykselle. Tämä bungalow-kylä on yhä rata-alueen vieressä.


title: Circuit Park Zandvoort

text: Ryhmä ihmisiä ja yrityksiä suunnitteli jäljellä olevan radan säästämistä. Näin syntyi "Circuit Park Zandvoort" ja rata suunniteltiin uudelleen. Ensin avattiin 2,6 km pitkä rata kesällä 1989. Vuonna 1995 CPZ sai luvan Hollannin hallitukselta rakentaa uusi täysimittainen rata. Tämä projekti valmistui 2001. Varikkorakennukset, pääkatsomo ja radan muoto uudistettiin. Tällä hetkellä radalle yritetään saada taas F1 -kilpailu, mutta mahdollisuudet ovat melko pienet.


title: Circuit Park Zandvoort

text: Kuuluisin mutka radalla on "Tarzanbocht" (""Tarzanin mutka"") pääsuoran lopussa, joka antaa erinomaiset mahdollisuudet ohitusyrityksille. Tarinan mukaan tämä mutka on nimetty paikallisen henkilön mukaan, joka sai lempinimekseen Tarzan. Hän halusi antaa radan suunnittelijoille omistamansa puutarhan dyyneiltä mikäli he nimeäisivät mutkan hänen mukaansa. Tarinasta on liikkeellä erilaisia versoita.


title: Circuit Park Zandvoort

text: Radalla on sen historian aikana sattunut monia kuolemaan johtaneita onnettomuuksia; esimerkiksi Piers Courage vuonna 1970 ja Roger Williamson vuonna 1973.


title: Therapy?

text: Therapy? on vuonna 1989 perustettu pohjoisirlantilainen grunge-/vaihtoehtometalliyhtye.


title: Therapy?

text: Therapy? julkaisi ensimmäisen singlensä "Meat Abstractin" omalla levy-yhtiöllään vuonna 1990. Saman vuoden kesällä yhtye teki konserttikiertueen Britanniassa, ja vuonna 1991 se herätti indie-yhtiö Wiiija Recordsin huomion.


title: Therapy?

text: Ryhmän ensimmäinen albumi oli vuonna 1991 julkaistu "Babyteeth". Sillä ja sitä seuranneella "Pleasure Deathilla" (1992) yhtyeen onnistui saada levytyssopimus A&M Recordsilta. Molemmat albumit nousivat Britannian indie-listojen ensimmäiselle sijalle. Yhdysvaltalaisille markkinoille suunnattiin maaliskuussa 1992 julkaistu kokoelma "Caucasian Psychosis".


title: Therapy?

text: Yhtyeen A&M-debyytti "Nurse" pääsi Britannian top-40-albumilistalle. Yhdeksännelle sijalle nousseen "Shortsharpshock"-EP:n jälkeen yhtye pääsi ensimmäistä kertaa "Top of the Popsiin".


title: Therapy?

text: Therapy? ehti julkaista vielä "Troublegumin" (1994) ja "Infernal Loven" (1995) ennen kuin rumpali Fyfe Ewing ilmoitti vuonna 1996 jättävänsä yhtyeen. Ewing ei jaksanut suosituksi nousseen yhtyeen kiertuerytmiä, ja eroaminen tapahtui jäsenten yhteisymmärryksessä. Ewingin seuraajaksi löydettiin Graham Hopkins. Samalla "Troublegumilla" ja "Infernal Lovella" vieraillut sellisti Martin McCarrick liittyi yhtyeen täysivaltaiseksi jäseneksi.


title: Therapy?

text: Yhtye julkaisi Hopkinsin kanssa kolme albumia ("Semi-Detached", "Suicide Pact – You First" ja "Shameless"), joiden jälkeen Hopkins jätti yhtyeen joulukuussa 2001. Vuonna 2002 Therapy? keikkaili ex-3 Colours Red rumpali Keith Baxterin kanssa, kunnes Neil Cooper liittyi yhtyeen rumpaliksi. Tällä kokoonpanolla Therapy? ehti julkaista albumin "High Anxiety", jonka jälkeen kymmenen vuotta yhtyeen kanssa työskennellyt Martin McCarrick jätti yhtyeen maaliskuussa 2004. Palattuaan kolmijäseniseksi Therapy? on julkaissut viisi albumia: "Never Apologise Never Explain", "One Cure Fits All", "Crooked Timber", "A Brief Crack of Light" ja "Disquiet". Yhtyeen nykyinen levy-yhtiö on Amazing Record Co.


title: Rouen-Les-Essarts

text: Rouen-Les-Essarts oli Ranskassa sijainnut avoimilla teillä ajettu moottoriurheilurata. Rata avattiin vuonna 1950 ja suljettiin vuonna 1994.


title: Helena Arnell

text: Helena Arnell-Gezelius (1697 Tukholma – 1. elokuuta 1751 Porvoo) oli suomalainen taidemaalari 1700-luvun ensi vuosikymmenillä.


title: Helena Arnell

text: Arnellin vanhemmat olivat Jonas Lauréntii Arnell ja Helena Adlerberg, isäpuoli Axel Aulaevill. Hänen puolisonsa oli vuodesta 1720 teologian tohtori, Porvoon piispa Johan (Johannes) Nepos Gezelius. Heillä oli yksi lapsi Johan, joka aateloitiin nimellä Olivecreutz.


title: Helena Arnell

text: Hänen elämästään ja teoksistaan tiedetään vähän. Hänen maalaamansa muotokuvat keskittyvät perheen piiriin. Suomen sotavoimien käskynhaltija Carl Olderman Cronstedtia esittävä muotokuva kertoo kuitenkin koulutuksen saaneesta taiteilijasta. Arnell maalasi myös muotokuvan miehestään ennen hänen kuolemaansa vuonna 1718. Muotokuva joutui Gezelius-suvun muiden muotokuvien mukana Ruotsiin Gripsholmin linnan kokoelmaan.


title: Helena Arnell

text: Puolisonsa kuoltua Arnell muutti Sauvoon Karunan säterikartanoon, missä todennäköisesti jatkoi taiteilijauraansa kartanon hoidon ohella. Hänen omistamallaan laivalla vietiin Tukholmaan kartanon tuotteita.


title: Tony Dungy

text: Anthony Kevin Dungy (s. 6. lokakuuta 1955 Jackson, Michigan) on yhdysvaltalainen entinen amerikkalaisen jalkapallon pelaaja ja valmentaja. Vuosina 1996–2001 hän toimi Tampa Bay Buccaneersin päävalmentajana. Kaudet 2002–2008 hän valmesi Indianapolis Coltsia. Hän jäi eläkkeelle vuoden 2009 alussa.


title: Tony Dungy

text: Pelaaja-urallaan Dungy pelasi Pittsburgh Steelersissa ja San Francisco 49ersissa, jossa lopetti peliuransa vuonna 1979.


title: Tony Dungy

text: Valmentajauransa alussa Dungy toimi eri pelipaikkojen valmentajana entisessä koulussaan University of Minnesotassa, NFL-joukkueissa Pittsburgh Steelersissa, Kansas City Chiefsissa ja Minnesota Vikingsissa ennen kuin hänet palkattiin ulospotkitun Rich McKayn tilalle Tampa Bay Buccaneersiin. Dungy johdatti Buccaneersin neljä kertaa ja voitti divisioonansa kerran, mutta muuten menestys jäi kohtalaisen vaatimattomaksi. Dungy sai potkut vuonna 2001, kun Buccaneers hävisi pudotuspelien ensimmäisellä kierroksella Philadelphia Eaglesille. Myös edellisellä kaudella Eagles pudotti joukkueen playoffseissa. Dungyn saldoksi jäi Buccaneersissa 56 voittoa ja 46 häviötä.


title: Tony Dungy

text: Dungy valmensi Indianapolis Coltsia kaudesta 2002 lähtien. Kaudella 2006 Dungy johdatti joukkueensa NFL:n loppuotteluun eli Super Bowliin. Finaalissa Colts voitti Dungyn hyvän ystävän Lovie Smithin valmentaman Chicago Bearsin. Nykyisin hän toimii Yhdysvalloissa NFL-otteluiden kommentaattorina.


title: Unwritten Law

text: Unwritten Law on Kaliforniassa vuonna 1990 perustettu rock-yhtye. Se on kiertänyt maailmanlaajuisesti ja julkaissut tähän mennessä seitsemän täysimittaista studioalbumia.


title: Unwritten Law

text: Unwritten Lawin ensimmäinen albumi oli "Blue Room", joka julkaistiin vuonna 1994 Red Eye Recordsilla. Levytys herätti Epic Recordsin mielenkiinnon, jonka taholta yhtye sai pian levytyssopimuksen. Levy-yhtiö teki "Blue Roomista" uudelleenjulkaisun seuraavana vuonna.


title: Unwritten Law

text: Yhtyeen seuraava albumi oli "Oz Factor" vuonna 1996. Jäsenet pääsivät kiertämään Yhdysvaltoja Blink-182:n ja Pennywisen kanssa. Yhtyeen seuraava levy-yhtiö oli Interscope, ja vuonna 1998 ilmestyi yhtyeen itsensä mukaan nimetty "Unwritten Law". Yhtye pääsi esiintymään Warped Tourille.


title: Unwritten Law

text: Vuonna 2002 julkaistiin "Elva", jolta julkaistu "Seein' Red" -single ja -musiikkivideo nousi paikallisten listojen ykköseksi. "Music in High Placesin" julkaisun jälkeen 2003 perustajajäsen, rumpali Wade Youman lähti yhtyeestä. Vakituiseksi rumpaliksi valittiin hänen tilalleen Tony Palermo. Ensimmäinen albumi Palermon ja viimeinen kitaristi Rob Brewerin kanssa oli vuonna 2005 ilmestynyt "Here's to the Mourning".


title: Unwritten Law

text: Tammikuussa 2007 ilmestyi best of -kokoelma "The Hit List".


title: Bob Sweikert

text: Robert Charles ”Bob” Sweikert (20. toukokuuta 1926 Los Angeles, Yhdysvallat − 17. kesäkuuta 1956 Salem Yhdysvallat) oli yhdysvaltalainen Indianapolis 500 -kuljettaja. Hän ajoi viidessä Indianapolis 500 -kilpailussa, ja voitti yhden vuonna 1955.


title: Bob Sweikert

text: Hän kuoli jouduttuaan kolariin.


title: Odessan taistelu

text: Odessan piiritys oli Romanian ja Neuvostoliiton joukkojen välinen taistelu toisessa maailmansodassa itärintamalla vuonna 1941. Hyökänneet Romanian joukot kohtasivat vahvaa puna-armeijan vastarintaa Odessassa kärsien suuria tappioita. Piiritykseen osallistui myös osia Saksan 11. armeijasta. Kaupunki oli piiritetty vain maitse, sillä Mustanmeren laivasto piti meritien vapaana. Kaupunki vallattiin 16. lokakuuta puna-armeijan joukkojen vetäydyttyä laivaston turvin alueelta edeltävän yön aikana.


title: Odessan taistelu

text: Odessa oli Neuvostoliiton Mustanmeren alueen tärkein satama ja merkittävin liikenteen solmukohta. Sen väkiluku oli vuoden 1926 väestölaskennan mukaan 433 000. Strategisen merkityksensä vuoksi se oli jo varhain osa operaatio Barbarossan suunnittelua. Hitler ilmoitti Romanian diktaattori Ion Antonesculle tulevasta hyökkäyksestä Neuvostoliittoon 11. kesäkuuta 1941. Toiveenaan saada Neuvostoliitolle menetetyt Bessarabian ja pohjois-Bukovinan takaisin Antonescu vastasi Romanian liittyvän sotaan Saksan puolelle. Adolf Hitler näki liittolaisuudessa tilaisuuden keskittää Saksan voimavaroja pohjoisemmassa tapahtuviin sotatoimiin. Hän pyysi liittolaistaan huolehtimaan Odessan ja sen ympäristön valtaamisesta ja luovutti Romanialle Bugjoen ja Dnestrin välisen alueen hallinnon. Antonescu hyväksyi Hitlerin pyynnön 31. heinäkuuta. Romanian valtaamaa aluetta tultaisiin kutsumaan Transnistriaksi ja sen keskukseksi tulisi Odessa. Odessa oli yksi viidestä kaupungista, jota Saksan ilmavoimat Luftwaffe pommitti operaatio Barbarossan alkamispäivänä, muiden pommitusten suuntautuessa lähinnä sotilaallisiin kohteisiin. Sodan alettua Josif Stalin määräsi Odessan puolustettavaksi hinnalla millä hyvänsä.


title: Odessan taistelu

text: Romanialaisten operaatio Odessan valtaamiseksi alkoi 10. elokuuta 1941, jolloin kenraaliluutnantti Nicolae Ciupercăn johtaman Romanian 4. armeijan hyökkäyksen kärkenä toiminut 1. panssaridivisioona kohtasi Odessan ensimmäisen puolustuslinjan. Hyökkääjät uskoivat puolustajien luovuttavan helposti, sillä tuolloin romanialaisarmeijan vahvuus oli 11 divisioonaa, yhteensä 160 000 miestä, kun puolustajan miesmäärä oli melkein viisi kertaa pienempi. Kaikkiaan 18 romanialaisdivisioonaa osallistui taisteluun. Lisäksi osia Saksan 11. armeijasta osallistui taisteluihin eri vaiheissa piirityksen pitkittyessä. Näihin kuuluivat kaksi jalkaväkirykmenttiä, yksi rynnäkköpioneerirykmentti, rynnäkköpioneeripataljoona, rynnäkköpataljoona, kaksi raskasta tykistörykmenttiä ja viisi raskasta tykistöpatteristoa.


title: Odessan taistelu

text: Romanian ilmavoimien lentotaisteluryhmittymä GAL () koostui viidestä pommituslentorykmentistä ja neljästä hävittäjälentorykmentistä, sekä useista tarkkailu- ja tiedustelulentolaivueista. Taistelujen aikana ne lensivät yhteensä 5 524 taistelulentoa ja pudottivat 1 249 tonnia pommeja. Saksan ilmavoimien pommituslentorykmentit 27 (KG 27) ja 51 (KG 51) sekä hävittäjälentorykmentti 77 (JG 77) osallistuivat aluksi pommituksiin ja ilmataisteluihin.


title: Odessan taistelu

text: Kaupungin puolustuslinjat olivat hyvin harkitut, ne koostuivat linnoitetuista ampuma-asemista, juoksuhaudoista ja panssari- ja jalkaväkiesteistä. Ensimmäinen ja uloin linja kiersi Odessaa 25–30 kilometrin etäisyydellä ja oli 80 kilometriä pitkä. Toinen eli keskimmäinen linja oli rakennettu noin 6–8 kilometrin etäisyyteen kaupungista ja oli 35 kilometrin pituinen. Kolmas ja viimeinen linja oli kaupungin alueella, jonne valmisteltiin mahdollista talosta taloon -taistelua. Alkuun "Odessan linnoituksen" varuskunta koostui 34 500 sotilaasta ja vapaaehtoisesta. Georgi Sofronovin johtama Neuvostoliiton erillinen rannikkoarmeija käsitti 25. kivääridivisioonan, 95. kivääridivisioonan ja 9. ratsuväkidivisioonan, joista kaksi viimeistä oli jo ottanut yhteen aiemmissa taisteluissa Romanian 4. armeijan kanssa. Lisäksi puolustukseen kuului rykmentti NKVD:n sotilaita. Odessaa vahvistettiin aina syyskuun loppuun asti meriteitse ja sen puolustukseen otti osaa yhteensä noin 100 000 - 120 000 sotilasta tai sotilastehtävissä toiminutta vapaaehtoista.


title: Odessan taistelu

text: Taisteluun ottivat aktiivisesti osaa myös Mustanmeren laivasto ja puna-armeijan ilmavoimat. Tykistöä Odessan puolustajilla ei ollut kovin paljon, mutta rannikon lähelle sijoittuneet taistelualukset tarjosivat lisää tykistötukea maavoimille. Lisäksi erikoisjoukkoja, kuten laskuvarjojääkäreitä ja merijalkaväkeä käytettiin vastahyökkäyksissä.


title: Odessan taistelu

text: Romanialaisten ensimmäinen hyökkäyksen puolustajien torjuivat. Hyökänneet joukot kärsivät tappioita ja ne siirtyivät piirittämään kaupunkia. Tulevan kahden kuukauden aikana romanialaiset yrittivät hyökätä kaupunkiin useasti epäonnistuen joka kerta. Taistelu muistutti ensimmäisen maailmansodan aikaista taktiikkaa, jossa linnoittautuneiden puolustajien voima pyrittiin murtamaan hyökkääjän miesmäärällä.


title: Odessan taistelu

text: Syyskuussa Romanian 13. jalkaväkidivisioona sai vallattua sataman edustan. Kuitenkin 22. syyskuuta hieman jälkeen puoliyön puna-armeija käynnisti vastahyökkäyksen maalta, mereltä ja ilmasta. Mustanmeren laivaston osasto kapteeni Sergei Gorškovin johdolla laski 3. merijalkaväkirykmentin maihin Odessasta koilliseen lähellä Grigoryevkan kylää. Lisäksi kaupungin puolustajat ja laskuvarjojääkäriosasto ottivat osaa operaatioon. Hyökkäys oli täydellinen yllätys romanialaisjoukoille, jotka lyötiin takaisin kymmenen kilometriä. Romanialaisten taisteluhenki laski niin pahoin, että he menettivät aloitekykynsä piirityksen loppuajaksi.


title: Odessan taistelu

text: Seuranneet muutokset armeijan johdossa keskeyttivät piirityksen väliaikaisesti syyskuun lopulla. Samaan aikaan saksalaiset olivat jo vallanneet Kiovan ja Romanian 3. armeija marssi osana etelän armeijaryhmää Mustanmeren koillisrannalla kohti Asovanmerta jättäen Krimin eteläkärjen piiritetyiksi.


title: Odessan taistelu

text: Odessan puolustus toimi ja Leningradin lailla se olisi voinut jäädä piirityksen alaiseksi kaupungiksi sitomaan vastustajan joukkoja, mutta yleinen rintamatilanne kävi uhkaavaksi puolustuksen jatkamiselle. Odessaa oli huollettu etusijassa Sevastopolista, joka nyt vuorostaan joutui piirityksen kohteeksi. Ilman joukkojen keskittämistä puna-armeijalla oli vastassaan riski menettää molemmat nopeasti. Niinpä Stavkan käskystä 14.ja 15. lokakuuta välisenä yönä Mustanmeren laivasto evakuoi Odessan varuskunnan Sevastopoliin. Lisäksi 350 000 siviiliä ja sotilasta oli siirretty itään 1. lokakuuta alkaneen evakuointioperaation aikana. Romanialaiset joukot marssivat kaupunkiin viimeisten vetäytyvien kintereillä ja tuhosivat jäljellä olevat vähäiset vastarintapesäkkeet. Antonescu saattoi julistaa taistelun päättyneeksi ja kaupungin viimein vallatuksi 16. lokakuuta. Kaupunkiin oli jäänyt suurelta osin tuhottu satama ja siviiliväestö, joka oli kooltaan noin puolet taistelua edeltäneestä väkiluvusta.


title: Odessan taistelu

text: Romanialaisia taisteluun osallistui tavalla tai toisella 340 223 sotilasta, joista tappioina he kärsivät yhteensä 92 545 kuolleina, haavoittuneina ja kadonneina. Korkeamman arvion mukaan kokonaistappiot olivat noin 98 000 sotilasta. Taisteluun osallistuneista 18 divisioonasta 12 kärsi 80 prosentin tappiot.


title: Odessan taistelu

text: Odessan taistelu, jonka akselivallat olettivat päättyvän viimeistään elokuun loppuun mennessä, hidasti merkittävästi Saksan ja sen liittolaisten etenemistä syvemmälle Neuvostoliittoon. Romanian 1. panssaridivisioonan kärsimät tappiot merkitsivät sitä, että saksalaisilta puuttui kaavailtu panssarituki heidän edetessään Sevastopoliin. Kokonaisuudessaan 4. armeija menetti tehonsa hyökkäävänä armeijana Barbarossan loppuajaksi, eikä se pystynyt osallistumaan Sevastopolin piirittämiseen ja valtaamiseen. Tehtävä jäi Saksan 11. armeijalle, jota oli kaavailtu siirrettäväksi pohjoiseen osallistumaan Leningradin piiritykseen. Sen sijaan Odessan varuskunnan onnistunut siirtäminen tukemaan Sevastopolin puolustusta sitoi 11. armeijan kahdeksan kuukautta kestäneeseen piiritystaisteluun.


title: Odessan taistelu

text: Ion Antonescu oli halukas jatkamaan Romanian armeijan etenemistä saksalaisten joukkojen rinnalla, mutta hänen propagoimansa sota menetti kannatustaan Romaniassa. Yksi syy oli se, että sodan luonne muuttui nyt entisten alueiden takaisin hankkimisesta hyökkäyssodaksi. Toinen se, että Odessassa kärsityt tappiot koettiin suhteettoman suuriksi verrattuna Saksan tai muiden sen liittolaisten, kuten Unkarin taisteluissaan kärsimiin tappioihin. Romanian sotavoimia ruvettiin uudelleenorganisoimaan ja tehostamaan muun muassa saksalaisten neuvonantajien ja kouluttajien avulla.


title: Odessan taistelu

text: Neuvostoliiton kokonaistappiot olivat 41 268 ja korkeimpien arvioiden mukaan noin 60 000. Odessa oli yksi kahdestatoista Neuvostoliiton kaupungista, joille myönnettiin sankarikaupungin arvonimi sodan jälkeen.


title: Pikkupajusirkku

text:
Pikkupajusirkku ("Schoeniclus pallasi") on sirkkuihin kuuluva pieni varpuslintu.
Linnun pituus on 12–13,5 cm. Pikkupajusirkku muistuttaa suuresti pajusirkkua, mutta on hieman pienempi, nokka on hennompi ja äänet hiukan erilaisia. Juhlapukuisella koiraalla on musta pää ja valkoinen alapuoli. Selkäpuoli ja siipien yläpeitinhöyhenet ovat tummanharmaan ja valkoisen kirjavat, ja niistä puuttuu pajusirkun punaruskea väri. Naaraat ja nuoret linnut on vaikea erottaa pajusirkusta, mutta hyvin nähtynä yksi tuntomerkki on varma: pikkupajusirkun alanokka on punertava, kun pajusirkun koko nokka on harmaa. Ylänokan harja on suora, kun se pajusirkulla on lievästi kupera. Laulu on vielä yksinkertaisempi äänisarja kuin pajusirkun laulu. Kutsuääni muistuttaa varpusen ääntä.


title: Pikkupajusirkku

text: Vanhoilla pikkupajusirkuilla on täydellinen sulkasato pesimäalueella loppukesällä.


title: Pikkupajusirkku

text: Pikkupajusirkku on nimetty saksalaisen luonnontutkijan Peter Simon Pallasin mukaan.


title: Pikkupajusirkku

text: Pohjois- ja Keski-Aasia, pieni osa esiintymisalueesta ulottuu Euroopan puolelle Venäjällä. Euroopan populaation kooksi arvioidaan 160 000–300 000 yksilöä.. Pikkupajusirkku on muuttolintu, joka talvehtii Kaakkois-Aasiassa. Se harhautuu toisinaan Eurooppaan, ja on tavattu muun muassa Isossa-Britanniassa. Lajia ei ole tavattu Suomessa.


title: Pikkupajusirkku

text: Pesii jokien, järvien ja soiden reunapajukoissa. Muuttoaikoina tavataan erilaisissa pensaikoissa ja ruoikoissa.


title: Pikkupajusirkku

text: Pesän sanotaan olevan pensaassa. Munia on 2–5.


title: Pikkupajusirkku

text: Syö pääasiassa erilaisia siemeniä, mutta poikasia ruokitaan hyönteisillä ja muilla pienillä selkärangattomilla.


title: Kullervo Kemppinen

text: Kullervo Johannes Kemppinen (24. kesäkuuta 1921 Terijoki – 16. syyskuuta 2012) oli laamannin arvonimen saanut asianajaja ja kirjailija.


title: Kullervo Kemppinen

text: Kemppinen kunnostautui sodan aikana ilmavoimissa tähystäjäupseerina ja kouluttajana Ilmasotakoulussa ja sai muun muassa 21-vuotiaana luutnantin arvon ja VR III:n. Sodan jälkeen hän jäi Kauhavalle, jossa oli kirjoittanut ylioppilaaksi ja avioitunut. Hän suoritti oikeustieteen kandidaatin tutkinnon Helsingin yliopistossa ja sai varatuomarin arvon auskultoituaan Lapuan tuomiokunnassa. Hän perusti asianajotoimiston Kauhavalle ja toimi sivutoimisesti myös verojohtajana.


title: Kullervo Kemppinen

text: Vuonna 1962 Kemppinen siirtyi Helsinkiin osakkaaksi vanhaan asianajotoimistoon, jonka nimeksi tuli nyt Borenius & Kemppinen. Asianajajana Kemppinen oli mukana monissa julkisuutta saaneissa oikeudenkäynneissä ja toimi myös valtion neuvonantajana 1990-luvun alun pankkikriisin jälkeisissä selvittelyissä ja oikeudenkäynneissä. Kemppinen puolusti 1960-luvulla Hannu Salamaa "Juhannustanssit"-jupakassa jumalanpilkkasyytettä vastaan ja toimi hyvin laajasti taiteilijoiden ja muusikkojen neuvonantajana etenkin veroasioissa. Hänellä oli merkittävä asema Suomen kansallisoopperan hallinnollisissa tehtävissä, etenkin uuden oopperatalon rakentamisen aikaan. Hän oli pitkän linjan kuoromies ja kuoron johtajana Ensti Pohjolan kakkosmies.


title: Kullervo Kemppinen

text: Kemppinen on toiminut lukuisissa luottamustehtävissä Rotary-järjestössä, partiojärjestöissä, Suomen Asianajajaliitossa ja sen paikallisosastoissa.


title: Kullervo Kemppinen

text: Kemppinen on julkaissut lukuisia eräkirjoja, "Lakitiedon Pikkujättiläisen" sekä omia muistelmiaan muun muassa ilmailun ja asianajon alalta. Hän on myös tehnyt MTV:lle asianajajan ja tuomioistuinten työtä esittelevän "Virtanen vastaan Järvinen" -televisiosarjan.


title: Kullervo Kemppinen

text: Tunturivaelluskirjat pohjautuvat Kemppisen vuosina 1948–1995 tekemiin yli 50 tunturivaellukseen Saariselän tuntureille, Lemmenjoelle, Muotka- ja Paistuntureille, Pallas-Ounakselle sekä Käsivarteen ja Ruijaan. Ensimmäinen kirja "Lumikuru, tarinoita ja kuvia Saariselän tuntureilta" perustuu jo vuonna 1950 tehdyn vaelluksen elämyksiin. Kirjasta on julkaistu neljä painosta, ja sen on sanottu vaikuttaneen hyvinkin paljon eräretkeilyyn. Etenkin Saariselkä oli aika tuntematon ja käytännössä lähes kartoittamaton alue.


title: Kullervo Kemppinen

text: Eräkirjoissaan Kemppinen kertoo Meänteis-erakosta, kullankaivajista ja monista muista erikoisista henkilöistä. Kemppisen vaellustarvikkeita, kuten hänen itse kehittämänsä rinkka, on esillä museossa.


title: Kullervo Kemppinen

text: Kemppisen pojista Jukka Kemppinen päätyi Lappeenrannan teknillisen yliopiston professoriksi ja Seppo Kemppinen jatkoi Asianajotoimisto Borenius & Kemppisen osakkaana isänsä jälkeen.


title: Vaisaari

text: Vaisaari on Raision kaupunginosa, jonka asutuskanta on pääosin kerrostaloja. Se rajoittuu koillisessa Raisiontiehen, kaakossa Ihalan kaupunginosaan, lounaassa Uudenkaupungin rataan ja luoteessa Nesteentiehen.


title: Vaisaari

text: Ensimmäiset kerrostalot valmistuivat vuonna 1973, ja lopullisesti Vaisaari oli valmis vuonna 1984. Asutuksellisesti Vaisaari luetaan lähiöksi. Vuonna 2004 Vaisaaressa asui yhteensä 1 069 asukasta 18 taloyhtiössä.


title: Vaisaari

text: Vaisaaressa on asutuksen lisäksi pienteollisuutta ja peruskoulun 7–9 luokkien opetusta antava Vaisaaren koulu, Raision ammattiopisto, Raision kauppaopisto, Raision lukio, Raision kirjastotalo ja Uintikeskus Ulpukka sekä Raision aikuiskoulutuskeskus Timali. Vaisaaressa on myös hyvät ulkoilu- ja liikuntamahdollisuudet (mm. pururadat ja tenniskentät).


title: Vaisaari

text: Vaisaaren asuntoalueen pääkatu on Karrinkatu, johon liittyvät Hurstikatu, Hurstipolku, Leijunkatu, Tannerkatu, Kunnaankatu ja Käpsänkatu.


title: Cosmos Music Group

text: Cosmos Music Group (ennen Bonnier Amigo Music Group, BAM) on pääasiassa Skandinaviassa toimiva levy-yhtiö. Bonnierilla on artisteja myös muualta Euroopasta (mm. O-Zone). Muu toiminta on keskitetty lähinnä Pohjois-Eurooppaan. Levy-yhtiön yhteydessä toimii myös kustannusyhtiö Bonnier Music Publishing.


title: Cosmos Music Group

text: BAM on osa Bonnier AB kustannustaloa, jonka perusti vuonna 1837 Albert Bonniers.


title: Cosmos Music Group

text: BAMin artisteja ovat mm. Amy Diamond, O-Zone (lopettanut), Puolikuu, Esa Nieminen, Fredi, Sunrise Avenue, Sami Saari ja Tapani Kansa.


title: FC Energie Cottbus

text: FC Energie Cottbus on saksalainen jalkapalloseura Brandenburgin itäisestä Cottbusin rajakaupungista. Seura on perustettu vuonna 1966 paikallisten seurojen järkiperäistäessä edustusjoukkueitaan. Se pelannut Saksan pääsarjassa 1. ja 2. Bundesliigassa.


title: FC Energie Cottbus

text: Cottbusin historia ei ole järin loistokas verrattuna moniin Bundesliiga-kilpailijoihinsa. DDR-aikana joukkue pelasi maan pääsarjassa sekä alemmilla tasoilla. DDR:n loppuaikoina Cottbusiin rantautui jalkapallobuumi, ja joukkueella oli kolmanneksi eniten katsojia Dynamo Dresdenin ja Hansa Rostockin jälkeen.


title: FC Energie Cottbus

text: Saksan liittotasavallan alaisissa sarjoissa DDR:n kaatumisen jälkeen 90-luvulla Cottbus pelasi kolmannella sarjatasolla, voitti sarjan tapioitta 82 pisteellä kaudella 1996 – 1997 ja voitettuaan Hannover 96:n nousi toiselle sarjatasolle 2. Bundesliigaan. Tuosta lähtien Energie on pelannut pelkästään kahdella ylimmällä sarjatasolla. Bundesliigaa joukkue pelasi vuosina 2000 – 2003 ja 2006 – 2009. Vuonna 2014 joukkue putosi kolmosliigaan.


title: FC Energie Cottbus

text: Kenties tunnetuin Cottbusin viime kausien pelaajista on bosnialainen veteraanimaalivahti Tomislav Piplica, joka pelasi seurassa vuodesta 1998 lähtien. Piplica on tunnettu värikkyydestään ja yllättävistä tempuistaan.


title: FC Energie Cottbus

text: Energie Cottbus pelaa myös naisten sarjoissa.


title: FC Energie Cottbus

text: Saksan liittokansleri Angela Merkel on seuran kannattaja ja kunniajäsen.


title: FC Energie Cottbus

text: Stadion der Freundschaft, jonka kapasiteetti on 22 528.


title: Karihaara

text: Karihaara on Kemin kaupunginosa, joka on kasvanut Kemi Oy:n sahan ja sellutehtaan (nykyisin Metsä-Botnia) ympärille. Suurin osa kaupunginosan pinta-alasta onkin tehdasaluetta. Kaupunginosa sijaitsee Koivuharjun suuralueella pohjoiseen Koivuharjun kaupunginosasta. Lännessä kaupunginosa rajautuu Paattion kaupunginosaan.


title: Karihaara

text: Alueella sijaitsee Kemi Oy:n vanha tehdasyhdyskunta, jonka hyvin säilynyt rakennuskanta on sekä kulttuurihistoriallisesti että rakennustaiteellisesti arvokas jopa valtakunnallisesti. Hallintokeskuksen rakennuksista mainittakoon arkkitehti W. G. Palmqvistin suunnittelema yhtiön pääkonttori Pajusaarentiellä, Birger Federleyn suunnittelemat toimitusjohtajan asunto ja virkailijaklubi Hiilimöntiellä ja Viktor J. Sucksdorffin suunnittelema Kemin ensimmäinen sairaala Kemilä.


title: Karihaara

text: Kaupunginosan pinta-ala on 7,36 km², josta 4,79 km² maata, siellä asuu () henkilöä ja työpaikkoja Karihaarassa oli 681 (2006).


title: Espoonlahden lukio

text: Espoonlahden lukio, lempinimeltään Jylla, on Espoonlahdessa sijaitseva kielipainotteinen yleislukio. Se perustettiin vuonna 1923 nimellä Helsingin suomalainen yksityislyseo. Vuonna 2014 lukiossa oli noin 570 opiskelijaa. Lukion koulurakennus valmistui vuonna 1975 ja sen peruskorjaus valmistui vuonna 2013.


title: Espoonlahden lukio

text: Professori Yrjö Jahnsson ja kouluneuvos Hilma Jahnsson perustivat vuonna 1923 Helsingin Kamppiin Helsingin suomalaisen yksityislyseon. Koulu toimi vuosina 1925–1957 Helsingin ortodoksisen seurakunnan omistamassa niin sanotussa Tabunovin talossa osoitteessa Lönnrotinkatu 2 ja sen jälkeen 1957–1974 ensimmäisessä omassa koulutalossaan Nordenskiöldinkadulla Taka-Töölössä, nykyisessä Venäjän tiede- ja kulttuurikeskuksen talossa. Ensimmäisenä rehtorina toimi vuoteen 1938 saakka eversti Boris Gyllenbögel, jonka mukaan koko koulu tunnettiin lempinimellä ”Jylla”. Helsingin suomalaisen yksityislyseon yhteyteen perustettiin vuonna 1927 iltalinja, joka oli Suomen ensimmäinen iltaoppikoulu. Koulun omistus kuului Yrjö ja Hilma Jahnssonille kunnes jälkimmäinen kuoli vuonna 1970, minkä jälkeen koulua ylläpiti muutaman vuoden ajan kannatusyhdistys. Saatuaan valtioneuvostolta luvan koulu muutti vuonna 1974 uuteen koulutaloon Espooseen ja vaihtoi nimekseen Espoonlahden yhteiskoulu. Iltalinja siirrettiin samalla osaksi Töölön yhteiskoulua. Peruskoulu-uudistuksen seurauksena koulun omistus siirtyi vuonna 1977 Espoon kaupungille. Koulu jakautui samalla Espoonlahden kouluksi (luokat 7–9) ja lukioksi.


title: Espoonlahden lukio

text: Espoonlahden lukiossa tehtiin vuosina 2012–2013 täydellinen peruskorjaus, joka maksoi noin 18 miljoonaa euroa. Peruskorjauksen jälkeen lukio oli monessa suhteessa yksi Espoon moderneimmista lukioista: luokat oli varusteltu viimeisimmällä opetusteknologialla (Smart Podium, Apple TV, dokumenttikamera, datatykki ja suuri laajakangas), lukiossa on 7 liikkuvaa atk-luokkaa eli vaunuissa 130 iPadia ja 100 kannettavaa tietokonetta. Lukio pilotoi ensimmäisenä suomalaislukiona tulevaisuuden sähköisiä ylioppilaskirjoituksia syksyllä 2014 koeviikolla yhdessä ylioppilastutkintolautakunnan kanssa. Lukio pilotoi myös ainoana Espoon suomenkielisenä lukiona Google Apps for Education -sähköistä opiskeluympäristöä. Fysiikan ja kemian luokissa on käytössä uudet laboratoriovarusteet.


title: Espoonlahden lukio

text: Koulurakennus rakennettiin vuonna 1975 ja peruskorjattiin vuosina 2012–2013. Peruskorjauksen yhteydessä koulutalon energiatehokkuutta parannettiin muun muassa kohentamalla rakennuksen eristystä ja uusimalla talotekniikka. Peruskorjauksen jälkeen 25 prosenttia rakennuksen vaatimasta lämmitysenergiasta saadaan kymmenestä 240 metrin syvyisistä maalämpökaivoista, joiden lisäksi rakennuksen katolla on 80 m² aurinkopaneeleita. Koulurakennuksen peruskorjauksen teki NCC Rakennus Oyj elinkaarimallilla, jossa rakennusyhtiö vastaa ja huolehtii rakennuksen ylläpidosta seuraavat 25 vuotta.


title: Espoonlahden lukio

text: Elinkaariajattelu on ollut lähtökohtana materiaali- ja rakenneratkaisuissa sekä laitevalinnoissa. Raikkaan sisäilman takaavat 11 säädettävää ilmankäsittelykonetta ja luokkakohtaiset hiilidioksidisensorit, jotka säätelevät sisäilmaa henkilömäärän mukaan. Lämmitys säätyy huonetiloittain sähköisesti. Valaistus säätyy ulkotilan valomäärän mukaan ja syttyy automaattisesti läsnäolosta, suurimmat tilat on varustettu Dali-valaistuksenohjausjärjestelmällä. Ikkunoiden markiiseja liikuttelevat automaattiset tuuli-, aurinko- ja sadeanturit.


title: Espoonlahden lukio

text: Espoonlahden lukio sai vuonna 2006 European Label -kunniamaininnan tasokkaasta kieltenopetuksesta. Opetettavia vieraita kieliä ovat muun muassa englanti, ranska, ruotsi, saksa, venäjä, espanja ja japani. Lukiolla on ollut kansainvälisiä projekteja Kiinan Shanghaihin, Kanadan Torontoon, Sveitsin CERNiin, Saksan Berliiniin, Espanjan Barcelonaan, Belgiaan, Venäjän Pietariin, Ruotsin Tukholmaan, Englannin Lontooseen ja Coventryyn sekä Kreikan Ateenaan. Espoonlahden lukiossa voi suorittaa myös Deutches Sprachdiplomin sekä liikunnan, kuvataiteen ja musiikin lukiodiplomit ja puhetaidon päättökokeen.


title: Espoonlahden lukio

text: Lukion opiskelijamäärä oli syksyllä 2014 noin 570. Kouluun oli 173 aloituspaikkaa syksyllä 2014 keskiarvorajan ollessa 8,17. Keväällä 2014 Espoonlahden lukioon haki eniten opiskelijoita Espoon lukioista, 1 106, ja eniten ensisijaisia hakijoita, 242. Syksyllä 2014 aloittaneiden opiskelijoiden sisääntulokeskiarvo jakautuu melko tasaisesti välille 8,17–9,92 seuraavasti: 34 prosentilla keskiarvo oli 8,17–8,41; 31 prosentilla 8,42–8,74 ja 35 prosenttila 8,75–9,92. Tyttöjä oli hiukan poikia enemmän, 54 %.


title: Espoonlahden lukio

text: STT:n tekemässä lukiovertailussa, jossa huomioidaan myös opiskelijoiden lähtötaso, Espoonlahden lukio sijoittui sijalle 152 kevään 2013 lukiovertailussa. Lukio sijoittui sijalle 335 Helsingin Sanomien keväällä 2014 tekemässä lukiovertailussa. Vertailu ei huomioinut lukioiden erilaista oppilasainesta, kuten kirjoittajien lähtötasoa. Vertailun kohteena oli 2011 vanhaan rakennukseen keskiarvolla 7,45 sisään tullut ikäluokka. Valtion taloudellisen tutkimuskeskuksen (VATT) teki vuosina 2002–2013 tutkimuksen, jossa arvioitiin lukioiden laatua. Tutkimuksen mukaan julkisuudessa esitetyt erilaiset lukiovertailut ovat harhaanjohtavia, eikä lukioita voida luotettavasti asettaa paremmuusjärjestykseen niiden laadun perusteella.


title: Espoonlahden lukio

text: Koulun rehtorina toimii Harri Korhonen. Hänen edeltäjiään ovat olleet Juhani Turjanmaa ja Kauko Salmenkallio.


title: Espoonlahden lukio

text: Helsingin suomalainen yksityislyseo


title: Espoonlahden lukio

text: Helsingin yksityislyseo ja Espoonlahden yhteiskoulu


title: Espoonlahden lukio

text: Espoonlahden lukio


title: Leo Kanner

text: Leo Kanner (13. kesäkuuta 1894 – 4. huhtikuuta 1981) oli juutalaissyntyinen itävaltalainen lastenpsykiatri. Kannerin perhe muutti vuosisadan alussa Berliiniin, jossa Kanner valmistui lääketieteen tohtoriksi vuonna 1921. Kanner emigroitui vuonna 1924 Yhdysvaltoihin ja oli vuonna 1930 perustamassa Yhdysvaltojen ensimmäistä lastenpsykiatrian osastoa baltimorelaiseen Johns Hopkinsin yliopistosairaalaan. Kanner nimettiin psykiatrian apulaisprofessoriksi vuonna 1933, ja julkaisi ensimmäisen englanninkielisen lastenpsykiatrian oppikirjan "Child Psychiatry" vuonna 1935 .


title: Leo Kanner

text: Jälkipolvet muistavat Leo Kannerin etenkin hänen varhaislapsuuden autismin eli Kannerin oireyhtymän parissa tekemästään työstä. Kanner julkaisi vuonna 1943 tapaustutkimuksen yhdestätoista autistisesta lapsesta, joista suurimman osan tulkittiin olevan kehitysvammaisia. Kannerin tutkimus loi yhdessä Grunja Suharevan ja Hans Aspergerin tutkimusten kanssa pohjan autismin kirjoa koskevalle tutkimukselle.


title: Leo Kanner

text: Kanner alkoi tutkimaan autismia ehkä siksi, että hänen lähisuvussaan esiintyi autistisia piirteitä. Kanner kuvaili sekä itseään, isäänsä että isovanhempiaan sosiaalisesti kömpelöiksi ihmisiksi. Hänen isällään oli lisäksi ilmiömäisen hyvä muisti ja hänellä olikin tapana opetella ulkoa suuria määriä hyödyttömänä pidettyä tietoa mitä erilaisimmista elämänilmiöistä. Kannerin isällä oli myös tapana opiskella juutalaisten yhteiskunnallisten ja lainopillisten kirjoitusten Talmud-kokoelmaa "suorastaan pakkomielteisellä vimmalla".


title: Belinda Lee

text: Belinda Lee (15. kesäkuuta 1935 Budleigh Salterton, Iso-Britannia – 12. maaliskuuta 1961) oli englantilainen näyttelijä.


title: Belinda Lee

text: Esiinnyttyään opiskelijana Royal Academy of Dramatic Artissa Lee sai vuonna 1954 sopimuksen Rank Studiosilta.


title: Belinda Lee

text: Lee oli vuosina 1954–1959 naimisissa valokuvaaja Cornel Lucasin kanssa. Avioeron jälkeen hän muutti Italiaan jatkamaan elokuvauraansa.


title: Belinda Lee

text: Lee kuoli 25-vuotiaana auto-onnettomuudessa Kaliforniassa.


title: GSP-järjestelmä

text: GSP-järjestelmän (EU:n yleinen tullietuusjärjestelmä, "Generalised System of Preferences") tarkoituksena on antaa kehitysmaille teollisuusmaiden yksipuolisilla päätöksillä sellaisia tullietuja, joita ei anneta teollisuusmaista peräisin oleville tuotteille. EU:n tullietuusjärjestelmän tarkoituksena on edistää kehitysmaiden tuotteiden kilpailukykyä ja markkinoillepääsyä yhteisössä sekä edistää niiden integroitumista maailmantalouteen. Vastaavasti yhteisön maahantuojat hyötyvät edullisemmista tuontihinnoista. GSP-konsepti kehitettiin YK:n kauppa- ja kehityskonferenssin (UNCTAD) piirissä 1960-luvun lopulla. EU:n ensimmäinen GSP-järjestelmä otettiin käyttöön vuonna 1971. EU:n lisäksi myös muilla teollisuusmailla on omia GSP-järjestelmiä.


title: GSP-järjestelmä

text: EU:n uusi GSP-järjestelmä luotiin GSP-asetuksella (no. 980/2005), joka astui voimaan 1. tammikuuta 2006 ja sitä sovelletaan 31. joulukuuta 2008 asti. GSP-järjestelmän hyödynnettävyyttä on uudessa asetuksessa pyritty parantamaan mm. koko järjestelmää yksinkertaistamalla.


title: Kennel

text: Kenneltoiminta tarkoittaa tavallisimmin "koirien jalostustoimintaa" eli pentujen teettämistä nartulla. Toimiva kennel voi muodostua jo yhdestä jalostukseen käytettävästä nartusta. Kennelnimen myöntää Kansainvälinen kennelliitto FCI.


title: Kennel

text: Kennel voi tarkoittaa myös "koiratarhaa".


title: Kennel

text: Nykyaikainen kenneltoiminta syntyi Englannissa 1800-luvun puolivälissä, kun koiranjalostus alkoi kiinnostaa ihmisiä. Eri tehtäviin tarkoitettuja koiria oli ollut aiemminkin. Erilaiset koiratyypit olivat syntyneet luonnollista tietä, mutta nyt ihminen puuttui asiaan. Ihminen päätti, miltä eri koirarotujen piti näyttää ja miten käyttäytyä sopiakseen mahdollisimman hyvin tehtäväänsä. Jalostustoiminnan myötä syntyi myös kilpailuja, joissa mitattiin, kenen koirat olivat parhaita metsästyksessä, kilpajuoksussa tai ulkomuodon mukaan. Kennelharrastus kasvoi nopeasti ja levisi muihin maihin. Kehitettiin uusia rotuja. Perustettiin yhdistyksiä huolehtimaan koirien ja niiden omistajien eduista.


title: Birger Federley

text: Carl Birger Federley (17. helmikuuta 1874 Helsinki – 29. maaliskuuta 1935 Helsinki) oli suomalainen arkkitehti.


title: Birger Federley

text: Federelyn vanhemmat olivat toimistonjohtaja Karl Berndt Federley ja Anna Maria Sirén. Hän pääsi ylioppilaaksi 1892 (Nya svenska läroverket i Helsingfors) ja valmistui arkkitehdiksi Suomen polyteknillisestä opistosta 1896. Hän työskenteli vuonna 1898 jonkin aikaa yhdessä Lars Sonckin kanssa mutta perusti oman toimiston Tampereelle jo samana vuonna. Vuosina 1900–1901 hän toimi Tampereen kaupunginarkkitehtina, ja hän oli Tampereen teknillisen opiston rakennusopin yliopettajana 1913–1933.


title: Birger Federley

text: Tyyliltään Federleyn arkkitehtuuri oli 1900-luvun alussa jugendia, mutta sodan jälkeen siirtyi klassismiin.


title: Jacobus Clemens non Papa

text: Jacobus Clemens non Papa (n. 1510 – 1555/6) oli flaamilaisen koulukunnan säveltäjä renessanssiajalla. Hänen nimensä yhteyteen vakiintui aikalaisten suissa lisänimi "non Papa" erotukseksi paavi Klemens VII:stä.


title: Jacobus Clemens non Papa

text: Clemens syntyi 1510-luvun alkuvuosina nykyisen Belgian tai Alankomaiden alueella. Tarkemmasta syntymäajasta ja -paikasta ei ole varmuutta.


title: Jacobus Clemens non Papa

text: Vuosina 1544–1545 Clemens työskenteli Bruggen katedraalissa. Tämän jälkeen Clemensillä oli liikesuhde Tielman Susaton kanssa, ja hän toimi ilmeisesti kuoromestarina Kaarle V:n hovissa 1540-luvun viimeisinä vuosina. Lisäksi Clemensin uskotaan työskennelleen ainakin 's-Hertogenboschissa, Ieperissä ja Leidenissä.


title: Jacobus Clemens non Papa

text: Clemens kuoli noin vuonna 1555, mahdollisesti hieman sen jälkeen. Jacobus Vaetin kirjoittamasta itkuvirrestä käy ilmi, että Clemens surmattiin. Oletetun henkirikoksen taustoja ei tunneta.


title: Jacobus Clemens non Papa

text: Clemens kirjoitti elämänsä aikana huomattavan kirkkomusiikkituotannon. Siihen kuuluu viisitoista messua, 233 motettia, viisitoista magnificatia ja 159 "Souterliedekens"-psalmia.


title: Jacobus Clemens non Papa

text: Clemens sävelsi jonkin verran myös maallista musiikkia. Hänen 89 ranskalaista chansoniaan on kirjoitettu ajan polyfoniseen tyyliin.


title: Epilaattori

text: Epilaattori on laite, jolla poistetaan ihokarvoja. Epilaattori nyppii ihokarvat irti karvatupesta juurta myöten, joten uuden karvan kasvaminen samaan karvatuppeen kestää kauemmin kuin esimerkiksi höylällä ajellun karvan kasvaminen sängelle. Aikanaan kokonaan uutena kasvava karva on teräväksi leikattua sänkeä pehmeämmän tuntuinen.


title: Boo.com

text: Boo.com oli brittiläinen yritys, jonka perustivat ruotsalaiset Ernst Malmsten, Kajsa Leander ja Patrik Hedelin. Yritys myi Webin kautta muotivaatteita ja kosmetiikkaa. Se toimi ympäri Eurooppaa.


title: Boo.com

text: Boo.com on yksi tunnetuimpia IT-kuplan tarinoita. Yritys perustettiin 1998 ja jo vuonna 2000 se oli tuhlannut kaikki riskisijoitusvaransa ja ajautui konkurssiin toukokuussa.


title: Boo.com

text: Huonoon menestykseen oli useita syitä. Yksi oli monimutkainen WWW-sivusto: sivusto nojasi suuresti Flashiin ja JavaScriptiin ja oli liian hidas latautumaan sen aikaisilla yleisillä modeemeilla ja toimi liian hitaasti silloisilla tietokoneilla. Sivuston navigointi oli myös erittäin vaikeaa. Tämän ansiosta asiakkaiden oli vaikea ostaa mitään sivuston kautta. Toinen tärkeä syy oli pääoman tuhlaaminen ilman järkeviä sijoituskohteita.


title: Jacques Clément

text: Jacques Clément (1567 – 1. elokuuta 1589) oli Ranskan kuninkaan Henrik III:n murhannut dominikaani.


title: Jacques Clément

text: Clément syntyi Burgundissa. Hän lähti vuonna 1589 Saint-Cloudiin, josta Henrik III oli piirittämässä Pariisia. Hänelle myönnettiin lupa päästä kuninkaan pakeille seuraavana päivänä. Clément väitti, että kuningasta odotti tärkeä viesti.


title: Jacques Clément

text: Kun kuningas oli lukemassa viestiä, Clément iski tätä kuolettavasti puukolla 1.8.1589. Clément surmattiin välittömästi, ja kuningas menehtyi vammoihinsa seuraavana aamuna.


title: Jacques Clément

text: Henrik III:n salamurhaan suhtauduttiin aikanaan ristiriitaisin tuntein. Paavi Sixtus V piti Clémentiä marttyyrinä.


title: Karl Gerhard

text: Karl Gerhard, alun perin Karl Emil Georg Johnson, (14. huhtikuuta 1891 Tukholma – 22. huhtikuuta 1964 Saltsjöbaden) oli ruotsalainen revyyartisti, teatteriohjaaja, revyy- ja kuplettikirjoittaja. Hän oli naimisissa kolme kertaa: 1913–1920 Mary Johnsonin, 1922–1929 Valborg Geyronin ja 1930–1969 Brita Wernerin kanssa. Gerhard oli Per Gerhardin isä ja Fatima Ekmanin adoptioisä.


title: Karl Gerhard

text: Uransa aikana Gerhard ehti kirjoittaa yli 4 000 kuplettia ja yli 100 revyytä.


title: Karl Gerhard

text: Karl Gerhard syntyi Karl Emil Georg Johnson -nimisenä. Ensimmäisen revyynsä hän allekirjoitti "Hvem är Hvem" -nimellä, mutta sitten päätti käyttää itsestään Karl Gerhard -nimeä. Myöhemmin hän sai luvan vaihtaa Gerhardin sukunimekseen. Hän syntyi Tukholmassa ja oli monien vuosien ajan näyttelijänä erilaisissa matkustavissa teatteriseuroissa. Vuonna 1913 hän avioitui Mary Johnsonin kanssa. Hän nousi sukunimensä kanssa tähtiin Ruotsin kukoistavassa elokuvateollisuudessa. Liitto päättyi avioeroon, kuten kaksi tulevaakin liittoa.


title: Karl Gerhard

text: Gerhard debytoi kuplettilaulajana vuonna 1919 Fenix-kabareessa Tukholmassa, jolloin hän esiintyi Ernst Rolfin seuraajana. Gerhard kilpaili Rolfin kanssa 1920-luvulla kirjoittajana ja revyytuottajana. Silloin hän sai maineen Tukholman ilkeimpien ja tyylikkäimpien revyykuplettien kirjoittajana. Sen ajan tunnetuimpiin kuuluivat ”Jazzgossen”, ”Lilla Frida”, ”Hurra va ja ä bra” ja ”Hej på dej du gamla primadonna”.


title: Karl Gerhard

text: Rolfin kuoleman jälkeen Gerhardin revyistä tuli kallisarvoisia ja luksusluonteisia, ja hän tuli tunnetuksi Tukholman revyykuninkaana ja Ruotsin Aristofanesina. Useissa revyissä, kuten "Oss greker emellan" (Folkan-teatterissa 1933) ja Köpmännen i Nordens Venedig (Folkan-teatterissa 1936), oli Zarah Leander primadonnana. Hänen tunnetuimpia kuplettejaan tuohon aikaan olivat ”Nu ska vi vara snälla” ja ”Ett bedårande barn av sin tid”. Zarahille hän kirjoitti laulun ”I skuggan av en stövel” vuonna 1934 vakavana protestina Euroopan juutalaisvainoja kohtaan, mikä ei kuitenkaan estänyt Zarahia muuttamasta Natsi-Saksaan kolme vuotta myöhemmin. 1930-luvulla Gerhard asui yhdessä koreografinsa Karen Scheuzin kanssa.


title: Karl Gerhard

text: Ensimmäisen poliittisen teoksensa Gerhard teki saksalaisen natsismin ja Ruotsin myönnytyspolitiikan ruoskijana. Hänellä itsellään oli paljon positiivisempi asenne Neuvostoliittoa kohtaan, ja lainasi Moskovan matkallaan melodian kuplettiin, josta tuli hänen natsivastainen mestariteoksensa, ”Den ökända hästen från Troja”. Se on laulettu "Gullregn"-revyyllä 1940. Poliisi kielsi vanhentuneen Tukholman määräyssääntöjen lakipykälän avustuksella kuplettien laulamisen, mistä on tullut tunnetuin esimerkki Ruotsin huonosta luonteesta ja itsesensuurista sodan aikana.


title: Karl Gerhard

text: Gerhardin revyyt vetivät vähemmän yleisöä vuoden 1940 jälkeen. Gerhardista ei koskaan enää tullut poliittista taisteluhahmoa, mutta eli hyvin hyvällä maineella. 1950-luvulla hän kirjoitti sarjan muistelmakirjoja, ("Om jag inte minns fel", "Katt bland hermeliner", "Lite gullgren"), kiersi tekemässä esityksiä yhdessä Bo Ekemarin kanssa, oli usein mukana radiossa vanhoilla ja uusilla kupleteilla, ja kirjoitti joka vuosi uudenvuodenrevyyn, jota näyteltiin ensimmäisen kerran Göteborgissa ja sitten Tukholmassa. Hän teki yhteistyötä Povel Ramelin kanssa ja oli mukana muutamassa "Knäppupp"-revyyssä vuosina 1957–1960. Hänen viimeinen kokoillan revyynsä oli vuoden 1961 "Ursäkta handsken", jonka ohjasi Tage Danielsson. 1950-luvulla hän asui sihteerinsä Göthe Ericssonin ja adoptiolapsensa Fatiman kanssa.


title: Karl Gerhard

text: Vuodesta 1952 Gerhard johti Vasa-teatteria yhdessä poikansa Per Gerhardin kanssa, ja sai silloin tällöin rooleja komedioista.


title: Karl Gerhard

text: Gerhard kuoli näyttelytauon aikana 22. huhtikuuta 1964, kun hänelle tehtiin sydänleikkausta. Gerhardin viimeiseksi rooliksi jäi Peter Ustinovin "Mitt bedårande jag (Photo Finish)" -näytelmässä.


title: Karl Gerhard

text: Vaikka Karl Gerhardia pidetään legendana, Ruotsin suurimpana teatteripersoonana ja satiirien tekijänä, ei kukaan ole ehtinyt nähdä vaivaa kirjoittaakseen tyhjentävää elämäkertaa hänestä. Gerhardista on kuitenkin joitakin kirjoja tehty, kuten Stig Ahlgrenin "Den okände Karl Gerhard" vuodelta 1966 ja Åke Petterssonin tohtorinväitöskirja "Oss greker emellan. En klassisk komedi i revyform" vuodelta 1976. Pettersson on Karl Gerhard -seuran puheenjohtaja.


title: Karl Gerhard

text: Ruotsalainen muusikko Magnus Uggla julkaisi vuonna 2006 levyn, "Ett bedårande barn av sin tid", jossa hän tulkitsee Gerhardin kupletteja. Albumin kappaleisiin kuuluu muun muassa ”Jazzgossen”.


title: Niittumaa

text: Niittumaa on kulmakunta Porissa. Se sijaitsee valtatien 8 varrella noin 10 kilometriä Porin keskustasta etelään Rauman suuntaan ja kuuluu tilastoinnissa Lounais-Poriin. Niittumaalla sijaitsevat tanssitalo Leppälä sekä Lanka ja muovi Oy. Niittumaalla on aiemmin ollut myös koulu ja pankki.


title: Niittumaa

text: Niittumaa ei muodosta omaa maarekisterikyläänsä. Postinumeroalueella 28580 Niittymaa on 587 asukasta (31.12.2015). Vuoden 2016 rajauksen mukaisessa Niittumaa-Lattomereksi nimetyssä taajamassa on 743 asukasta (31.12.2016).


title: Niittumaa

text: Niittumaasta kaakkoon sijaitsee Lattomeri, joka on aikaisemmin muodostanut taajaman. Niittumaan pohjoispuolella on Hankreeti ja luoteispuolella Viasvesi.


title: Operaatio Chastise

text: Operaatio Chastise oli toisen maailmansodan aikana toukokuun 16.–17. päivän välisenä yönä 1943 pommikoneilla toteutettu hyökkäys kolmea natsi-Saksan patoa vastaan. Operaation tarkoituksena oli tuhota Ederin pato, Sorpen pato ja Möhnen pato. Listerin ja Ennerpen padot olivat toissijaisina kohteina. Pommitustehtävä onnistui, vaikka Sorpen pato jäi ehjäksi. Suurimmat patojen murtumisesta aiheutuneet vahingot korjattiin nopeasti aiheutuneen tulvan jälkeen. Suurin fyysinen pidempiaikainen vaikutus oli viljavan maan ja karjan tuhoutuminen, mutta moraaliset vaikutukset olivat merkittäviä.


title: Operaatio Chastise

text: Jo vuonna 1937 RAF oli kiinnostunut Ruhrin teollisuusalueen patojen tuhoamisesta. Tuhoamalla padot RAF päätteli voivansa lamaannuttaa suuren osan Saksan sotateollisuudesta, joka oli hyvin riippuvainen patojensa tuottamasta energiasta. Operaatiota ei kuitenkaan ollut vielä siihen aikaan mahdollista, koska valtavien patojen tuhoaminen olisi vaatinut valtavat määrät räjähdysainetta, jonka kuljettaminen padolle olisi ollut lähes mahdotonta. Patoja ei siis voinut tuhota perinteisillä aseilla tai menetelmillä, minkä vuoksi suunnitelman toteuttaminen ei edennyt. Lisäksi siihen aikaan oli rauha.


title: Operaatio Chastise

text: Ruhrin alueella vuonna 1939 ylipormestari Dillgardt huomasi patojen olevan mahdollinen strateginen maali. Häneen oli tehnyt vaikutuksen Camille Rougeronin teos nimeltä "Pommien kirous", jossa tätä mahdollisuutta oli pohdittu. Dillgardt arvioi oikein, että mahdollinen pommitus tehtäisiin toukokuussa, jolloin veden pinta olisi korkeimmillaan.


title: Operaatio Chastise

text: Dillgardt kirjoitti useita kertoja Wehrmachtille vaatien ilmatorjuntatykistöä, torpedoverkkoja, sulkupalloja ja savutuslaitteita. Huolta ei otettu vakavasti, vaikka alueelle sijoitettiin tilapäisesti joitakin ilmatorjuntatykkejä hänen rauhoittamisekseen. Lopulta tuntemattomaksi jäänyt kenraali lähetti jyrkän vastauksen, jossa totesi peitetysti ”jatkuvan veden korkeuden ilmoittamisen tarpeettomaksi”. Padoille sijoitettiin muodollisesti muutamia 20 mm:n tykkejä.


title: Operaatio Chastise

text: Ilma-alusten ja lentokoneiden suunnittelija Barnes Wallis laati vuonna 1941 117 sivua käsittävän muistion natsi-Saksan sodankäymisen vaikeuttamisesta. Hänen päätelmiensä mukaan Kansallissosialistisen Saksan koko sodankäynti pohjautui ensisijaisesti teollisuuteen, joka taas pohjautui luonnonvoimien hyödyntämiseen. Wallisin mukaan oli tärkeää päästä hyökkäämään jo ketjun ensimmäistä lenkkiä, luonnonvoimien hyödyntämistä, vastaan. Britannian ilmavoimilta RAF:lta puuttui kuitenkin pommityyppi, jolla pystyttäisiin iskemään patoja tai kaivoksia vastaan, joten kenraalikunta näki Wallisin suunnitelmat epärealistisina.


title: Operaatio Chastise

text: Vuonna 1942 Wallis sai ajatuksen uudentyyppisestä pommista, jolla olisi mahdollisuus tuhota massiivisia patoja. Perusajatuksena oli se, että aivan kiinni padon betoniseinässä räjähtävä pommi voi olla selvästi pienempi kuin kauempana räjähtävä. Edelleen hän havaitsi, että lähellä patoa veteen uppoava pommi lähestyy vajotessaan patoa. Ratkaisuksi pommin pudottamiseen lähelle patoa muodostui pudotus tarkalta korkeudelta ja etäisyydeltä. Lieriömäinen pommi saatettaisiin pyörivään liikkeeseen jolloin se kimpoaisi veden pinnalla muutaman kerran hidastuen ja vajoten juuri ennen patomuuria. Mikäli korkeus ja etäisyys eivät ole tarkkoja, pommi joko uppoaa liian aikaisin tehottomana tai törmää patoon juuri lentokoneen ollessa sen yläpuolella.


title: Operaatio Chastise

text: Wallisin ideaa ei otettu innolla vastaan, vaan siihen suhtauduttiin epäilevästi ja Pommitusilmavoimien päällikkö Arthur Harris epäilikin, että Wallisin suunnittelemat pommit voitaisiin rakentaa vasta sodan loputtua. Wallis onnistui kuitenkin seuraavan vuoden aikana vakuuttamaan sotilasjohdon pommiensa realistisuudesta ja tarpeellisuudesta, minkä vuoksi varsinainen kehittelytyö saatettiin aloittaa. Testeissä Wallisin pommit toimivat hyvin, ja 1943 RAF perusti operaatiota varten aivan uuden yksikön, 617. laivueen.


title: Operaatio Chastise

text: Pudotuskorkeuden havaitseminen ratkaistiin valoilla jotka oli asennettu kulmaan siten, että niiden valokuviot yhdistyivät koneen lentäessä oikeassa korkeudessa. Etäisyys määriteltiin kuvissa näkyvien padon tornien avulla. Tornit ja niitä kohti lentävä pommittaja muodostivat kolmion. Tämän kolmion avulla voitiin laskea etäisyys ja rakentaa yksinkertainen tähtäin joka näytti milloin tornien näennäinen välimatka toisistaan on oikea suhteessa pommittajaan, jolloin se olisi oikealla etäisyydellä pommin pudottamiseksi. Kokeissa oikeaksi nopeudeksi pääteltiin 350 km/h ja korkeudeksi 20 metriä.


title: Operaatio Chastise

text: Toukokuun 17. päivää edeltävänä yönä 617. laivue hyökkäsi patoja vastaan 19 tehtävään muunnetun Avro Lancaster -koneen voimalla. Koneissa ei ollut tavanomaista pommikuilua. Sen paikalla oli pommin ripustin ja pyöritysmekanismi. Pommin pyörittämiseen käytettiin moottoria, joka normaalisti liikutti kahden konekiväärin keskitornia, joka nyt oli poistettu.


title: Operaatio Chastise

text: Ilmatorjunnasta huolimatta Hollannin ylilento onnistui ja pian lentokoneet aloittivat hyökkäyksensä patojen tuhoamiseksi. Möhnen patoa vastaan pudotettu ensimmäinen pommi jäi lyhyeksi, eikä aiheuttanut räjähtäessään padolle vahinkoa. Useita pommeja pudotettiin ja vasta viides mursi padon betonimuurin.


title: Operaatio Chastise

text: Seuraavaksi hyökättiin Ederin patoa vastaan. Muutaman yrityksen jälkeen sekin murtui.


title: Operaatio Chastise

text: Sorpen patoa vastaan jäi vain pari pommia, joista yksi osui, mutta ei rikkonut patoa.


title: Operaatio Chastise

text: Virallisesti patojen tuhoaminen vaati 1 294 kuolonuhria, joista puoli tuhatta oli saksalaisia ja noin kuusisataa itäisestä Euroopasta kotoisin olevia työläisiä. 617. laivue menetti yhdeksän Lancasteria, joiden miehistöistä 53 menetti operaatiossa henkensä ja kolme vangittiin.


title: Operaatio Chastise

text: Pommitustehtävä onnistui, mutta saksalaiset korjasivat padot siten, että jo kesäkuun lopussa ne tuottivat taas sähköä. Siten varsinainen vaikutus jäi pieneksi. Epäsuorat vaikutukset sen sijaan olivat merkittävämpiä. Näitä olivat häiriöt ruoan tuotannossa viljelysmaan ja karjan tuhouduttua, moraalinen vaikutus molemmin puolin sekä Wallisin kasvanut arvostus, joka johti viiden (Tallboy) ja kymmenen (Grand Slam) tonnin pommien valmistukseen.


title: Operaatio Chastise

text: Brittiläisen ITV-televisioyhtiön tuottamaan sarjan "Foylen sota" jaksossa "Pikku pakolainen" esitetään rekonstruktiona miinan harjoituspudotuksia. Mukaan on liitetty myös alkuperäistä sodan aikaista arkistofilmiä.


title: Martín López-Zubero

text: Martín López-Zubero Purcell (s. 23. huhtikuuta 1969 Jacksonville, Florida, Yhdysvallat) on entinen uimari, joka syntyi Yhdysvalloissa, mutta edusti uransa aikana isänsä kotimaata Espanjaa. Hänellä on molempien maiden kansalaisuudet. Hän voitti 200 metrin selkäuinnin olympiakullan Barcelonassa 1992.


title: Martín López-Zubero

text: Hänen veljensä David voitti olympiapronssia 100 perhosuinnissa Moskovassa 1980, ja hänen siskonsa Julie on myös edustanut Espanjaa olympialaisissa.


title: Martín López-Zubero

text: López-Zubero osallistui uransa aikana kolmiin olympialaisiin, alkaen vuodesta 1988. Siellä hän sijoittui yhdenneksitoista 200 metrin selkäuinnissa, mutta neljä vuotta myöhemmin Barcelonassa voitti olympiakultaa samalla matkalla. Barcelonan olympialaisissa hän oli lisäksi neljäs 100 metrin selkäuinnissa ja seitsemäs 100 metrin perhosuinnissa. Kesäolympialaisissa 1996 hän uudelleen neljäs 100 metrin selkäuinnissa ja kuudes 200 metrin selkäuinnissa.


title: Martín López-Zubero

text: López-Zubero voitti urallaan kaksi maailmanmestaruutta, 200 metrin selkäuinnissa Perthissä 1991, ja 100 metrin selkäuinnissa Roomassa 1994. Lisäksi hän voitti pronssia 100 metrin selkäuinnissa 1991 ja hopeaa 200 metrin selkäuinnissa 1994. Lisäksi hän voitti viisi EM-kultaa 100 metrin selkäuinnissa ja yhden 200 metrin selkäuinnissa.


title: Mount&Blade

text: Mount&Blade on turkkilaisen peliyhtiön, TaleWorldsin, kehittämä toimintaroolipeli, joka julkaistiin Pohjois-Amerikassa 16.- ja Euroopassa 19. syyskuuta 2008 Microsoft Windowsille. Peli sijoittuu keskiajalle, eikä siinä esiinny lainkaan taikuutta tai muita fantasialle ominaisia piirteitä. Keskeisessä roolissa on realistisesti toteutetut ratsuväkitaistelut, jotka olivat aikakaudelle tyypillisiä, mutta puuttuvat useista keskiaikaa kuvaavista tietokonepeleistä.


title: Mount&Blade

text: Pelaaja voi hallita samanaikaisesti ainoastaan yhtä hahmoa, joka luodaan pelin alussa. Pelaajan valitsema hahmoluokka määrää alkutaidot, kykypisteet ja varustuksen. Esimerkiksi metsästäjällä on alussa käytössään kirves ja jousi, kun taas nunnalla sauva. Pelaaja voi muokata hahmonsa kasvojen ulkonäköä monipuolisesti, mutta ulkonäön voi myös arpoa.


title: Mount&Blade

text: Pelaajan hahmo voi liittyä tarvitun kuuluisuusmäärän saannin jälkeen viiteen eri kuningaskuntaan, tai vaihtoehtoisesti jahdata roistoja taikka lordeja liittoutumatta.


title: Mount&Blade

text: Pelaaminen on vapaata ja pelin alettua pelaaja voi vapaasti valita pelin suunnan. Taisteleminenkin on vapaaehtoista ja sen voi välttää useimmissa tilanteissa, mikäli pelaaja suostuu maksamaan itsensä irti tilanteesta. Pelaaja voi myös kerätä ympärilleen tietokoneen ohjaaman ryhmän, joka avustaa häntä taistelussa. Pelaajan alaisina tai liittolaisina voi olla ammattisotilaita tai vaikkapa maanviljelijöitä, joita voi palkata majataloista sekä ottaa viholliselta vapautetuista vangeista. Myös alaiset voivat kehittyä taisteluissa ja täten muuttua hyödyllisimmiksi pelaajalle. Pelaajan johtaman joukkion enimmäiskoko määräytyy hahmon karismapisteiden ja johtajuustaidon mukaan.


title: Mount&Blade

text: Lisäksi on tietokoneen ohjaamia nimellisiä henkilöitä. Heitä löytää tavernoista. Nämä henkilöt ovat usein hyödyllisiä jossain erityisessä taidossa. Näitä henkilöitä on kaikenlaisia hevosvarkaasta lääketiedettä opiskelevaan opiskelijaan ja kotoa karanneeseen tyttöön.


title: Mount&Blade

text: Pelin taistelujärjestelmä on sekoitus toimintaa ja taktiikkaa. Tietokone luo osittain satunnaisen taistelukentän taistelun alussa ja se voi sisältää muun muassa kukkuloita, metsää tai jokia, joita pelaaja voi käyttää hyödykseen. Myös sää arvotaan, ja pelaajan on hankalampaa liikkua esimerkiksi sateessa.


title: Mount&Blade

text: Taistelussa pelaaja ohjaa ainoastaan omaa hahmoaan, mutta voi myös käskeä alaisiaan yksinkertaisilla käskyillä. Pelaaja voi esimerkiksi komentaa joukkojaan luopumaan hevosistaan ja taistelemaan jalkaisin tai vastaavasti käskeä ottamaan käyttöön taistelukentällä olevat vapaat hevoset. Mount & Bladen kehitystyössä onkin panostettu erityisesti ratsuväkitaisteluihin. Ratsastavat joukot ovat nopeampia ja voivat tuottaa enemmän vahinkoa käveleviin joukkoihin. Hevosella voi myös ratsastaa vihollisen päälle. Hevoset saattavat kuitenkin kuolla helposti, mikäli jalkaväki onnistuu aiheuttamaan niihin tarpeeksi vahinkoa.


title: Mount&Blade

text: Toinen erityinen ominaisuus pelissä on vangit. Tajuttomaksi lyödyt viholliset voi kaapata orjikseen ja myydä majataloissa orjien ostajille, jotka kiertelevät eri kaupungeissa. Voitettujen vihollisten vangit voi myös värvätä mukaan omaan ryhmäänsä, mutta useasti vangit karkaavat yön aikana ryhmästä. Tätä tosin voi välttää saattamalla vankeja ylemmille tahoille.


title: Mount&Blade

text: Liikkuminen tapahtuu pääosin kartalla strategiapelien tyyliin, jolloin oma hahmo näkyy yksinään tai hevosen kanssa. Jos hahmolla on muita alaisia, ne näkyvät lukuna määrän mukaan hahmon päällä. Taisteluissa, kylissä, kaupungeissa ja linnoissa liikkuminen on kuvattu joko ensimmäisestä tai kolmannesta persoonasta, pelaajan valinnan mukaan. Pelaaja voi myös leiriytyä kartalla.


title: Mount&Blade

text: Jokaisella kuningaskunnalla on oma alueensa jossa on kaupunkeja, linnoja ja kyliä. Kuningaskuntia johtaa aina yksi kuningas ja tällä voi olla useita alaisia. Hahmon liityessä johonkin kuningaskuntaan hän on myös yksi kuninkaan alaisista. Kuningaskunnilla on usein liittoutumia tai sotia keskenään. Jokaisella kuninkaalla on vastassaan vallantavoittelija. Nämä vallantavoittelijat ovat vieraissa hoveissa odottamassa seikkailijoita jotka liittyisivät heidän vallankaappaukseensa.


title: Mount&Blade

text:
Swadiaanit ovat ottaneet vaikutteita keskiaikaiselta Ranskalta ja Saksalta, heillä on kestävät haarniskat ja tehokkaat ritarit.
Vaegirit ovat keskiaikaiseen Novgorodiin pohjautuva kansa. Heidän yksikkönsä ovat hyvin tasapainottuneita verraten Swadiaaneihin (eroja ehkä tehokkaampi aseistus ja heikompi panssari).
Khergithit ovat mongolivaikutteinen kansa. Heidän vahvuutensa ovat hevosten ja jousien käytössä.
Nordit ovat Skandinaavivaikuitteinen kansa. Heidän vahvuutensa ovat lähitaistelu jalan ja heikkous täydellinen ratsuväen puute.
Rhodokein alkuperä on Sveitsissä ja Italiassa. Rhodokien jalkaväki perustuu enimmäkseen ratsuväkeä vastaan taisteluun, heidän armeija keskittyy enemmän keihäs - ja varsijousimiehiin.


title: Mount&Blade

text: Jokaisella kuningaskunnalla on pelin alussa kolme tai neljä kaupunkia, joiden määrä voi muuttua sodissa. Kaupungeista voi sekä ostaa aseita, varusteita ja hevosia, että värvätä sotilaita majataloista. Kuninkaat oleskelevat yleensä kaupungeissa, heidän kanssaan voi käydä keskusteluita ja saada halutessaan tehtäviä.


title: Mount&Blade

text: Pelissä on paljon kyliä, joista voi värvätä sotilaita joukkoihinsa, ostaa ruokaa, varastaa karjaa tai hyökätä ja polttaa kylä.


title: Mount&Blade

text: Linnoja on myös monia, ja ne voi laittaa piiritykseen tai valloittaa hyökkäyksellä. Linnalla on tietyksi ajaksi ruokaa(usein 30 pelin päivää), ja kun se loppuu, linnassa olevat saattavat antautua. Tällöin pelaaja saa linnan itselleen (riippuu tosin onko hän kuningaskunnan alainen, jolloin pitää saada kuninkaan suostumus) ja sen mukana yhden kylän. Valloitettua linnaa ei tosin aina saa itselleen, vaan kuningas voi luovuttaa linnan toiselle alamaiselleen ja puolestaan palkita pelaajan rahasummalla linnan valtauksesta. Jos liittyy johonkin kuningaskuntaan kuninkaan pyynnöstä, saa pelaaja usein kuninkaalta lahjoitusmaata, jota voi laajentaa esimerkiksi rakentamalla koulun tai vartiotornin.


title: Mount&Blade

text: Peli on luotu helposti modattavaksi, minkä ansiosta niitä onkin julkaistu kirjava määrä. Esimerkkeinä "The Last Days" (Taru Sormusten Herrasta), "Star Wars", "Scandinavian mod* (sisältää muun muassa suomen, ruotsin norjan ja tanskan ja yhden mielikuvituskansaksi sanotun, mutta useasti myös saamelasiksi sanotun (saa korjata) kansan(sami empire)), "Hundred Year War" (100 vuotinen sota) ja "Hegemony- sarja". Kaikista löytyy erilaisia lisäyksiä taistelumoraaliin, sotakoneisiin ja aseisiin liittyen.


title: Taabor

text: Taabor tarkoittaa seuraavia asioita:


Ampumahiihdon maailmanmestaruuskilpailut 2007 järjestettiin 2.–11. helmikuuta Anterselvassa Italiassa.


title: John Sculley

text: John Sculley (s. 6. huhtikuuta 1939) on yhdysvaltalainen liikemies, joka toimi PepsiCon toimitusjohtajana vuosina 1977–1982 ja Applen toimitusjohtajana vuosina 1983–1993. Nykyään Sculley toimii Sculley Brother -sijoitusyhtiössä. Sculley oli mukana nostamassa Pepsin suosiota Coca Colan ohitse 70-luvun alkupuolella järjestetyn "The Pepsi Challenge" -markkinointikampajan avulla. Applella Sculley vaikutti Macintoshien tunnetuksi tekemiseen ja hänen johdollaan Apple käytti suuria summia Macintoshien mainoskampanjoihin.


title: John Sculley

text: Toukokuussa 1987 Sculley oli Piilaakson parhaiten palkattu toimitusjohtaja, kuitaten vuodessa 2,2 miljoonaa dollaria.


title: Star Fox Command

text: Star Fox Command () on viides osa Nintendon "Star Fox" -pelisarjaa. Peli on julkaistu Nintendo DS:lle vuonna Japanissa ja vuonna Eurooppassa.


title: Star Fox Command

text: Pelissä on uusi strateginen elementti. Sen lisäksi että pelissä ammutaan vihollisia avaruustaisteluissa kuten muissakin sarjan osissa, siinä on vuoropohjainen strateginen osuus jossa pelaajan tehtävänä on ohjata omia aluksia piirtäen niille lentoreitit. Strategisissa osuuksissa tehtävänä on suojella Great Fox -tukialusta, joka pystyy myös ampumaan alas vihollisia ohjuksilla kartalla, mutta on lähitaistelussa puolustuskyvytön. Kussakin tehtävässä on lisäksi aikaraja; strategisessa pelissä on vuororaja ja reaaliaikaisissa taisteluissa on sekuntiraja. Sekunteja ja vuoroja voi kerätä lisää. Lento-osuuksissa alusta ohjataan kosketusnäytön avulla.


title: Star Fox Command

text: Pelissä pystyy ensimmäistä kertaa ohjaamaan myös yksinpelissä saman tehtävän aikana muita hahmoja kuin Fox McCloudia. Eri hahmoilla on myös erilaiset alukset, joiden ominaisuudet vaihtelevat suuresti.


title: Star Fox Command

text: Peli on myös ensimmäinen sarjan peli, jossa on verkkomoninpelituki Nintendo Wi-Fi Connectionin kautta.


title: Star Fox Command

text: Juonellisesti peli sijoittuu aikaan "in" jälkeen. Star Fox -ryhmä on hajonnut. Anglareina tunnettuja kalamaisia olentoja on löytynyt Venom-planeetan myrkyllisistä meristä, ja ne julistavat sodan. Fox McCloud lähtee taistelemaan Anglareja vastaan yksin ROB64-robotin kanssa, ja törmää vanhoihin ystäviinsä. Pelissä on haarautuva juoni ja useita erilaisia loppuja.


title: Katja Koukkula

text: Katja Koukkula on kilpatanssija ja tanssinopettaja, joka on voittanut tanssiparinsa Jussi Väänäsen kanssa useita Suomen mestaruuksia. Ammattilaisuran he aloittivat toukokuussa 2000. 25. elokuuta 2007 heidät valittiin edustamaan Suomea ensimmäiseen Eurovision tanssikilpailuun, joka pidettiin 1. syyskuuta 2007 Lontoossa. He voittivat kilpailun 132 pisteellä. He ovat saavuttaneet myös muuten kansainvälistä menestystä. Parin merkittävimmät saavutukset ovat British Open Rising Star -kilpailun voitto vuonna 2000 ja Eurotanssien voitto.


title: Katja Koukkula

text: Katja Koukkula avioitui Jussi Väänäsen kanssa 2. heinäkuuta 2010 Suomenlinnassa.


title: Katja Koukkula

text: Kilpatanssipiirien ulkopuolella Koukkula nousi julkisuuteen Tanssii Tähtien Kanssa -ohjelmassa, jossa hän oli Jone Nikulan tanssiparina.


title: Katja Koukkula

text: Jussi Väänäsen kanssa:


title: Gorilla gorilla diehli

text: Gorilla gorilla diehli on toinen gorillan ("Gorilla gorilla") kahdesta alalajista. Alalajia tavataan vain Nigerian ja Kamerunin rajalla toisistaan eristäytyneissä populaatioissa. Alalajia onkin arvioiden mukaan elossa enää noin 250–300 yksilöä. Ulkonäöltään "Gorilla gorilla diehli" eroaa läntisestä tasankomaagorillasta kallonsa ja hampaittensa koon perusteella.


title: Julius Basilier

text: Julius Frans Alexander Basilier (9. heinäkuuta 1834 Vaasa – 2. helmikuuta 1905 Kuopio) oli suomalainen arkkitehti. Basilier valmistui Turun teknillisestä reaalikoulusta 1853 ja pätevöityi arkkitehdin tehtäviin toimiessaan Turun lääninarkkitehti G.T. Chiewitzin apulaisena ja oppilaana vuosina 1853–1860. Basilier toimi yksityisenä arkkitehtina Loviisassa 1860–1864. Hän siirtyi Yleisten rakennusten ylihallituksen palvelukseen 1867 ja toimi ylihallituksessa ylimääräisenä arkkitehtina ja lääninarkkitehtina Vaasassa, Oulussa ja Kuopiossa. Hän toimi Sortavalan seminaarin rakennustöiden johtajana 1880–1885. Basilier laati myös Nurmeksen kauppalan vuonna 1879 vahvistetun asemakaavan.


title: Gorilla beringei

text: Gorilla beringei on gorillojen sukuun kuuluva laji, jota aikaisemmin pidettiin gorillan ("Gorilla gorilla") alalajeina. Nykytietämyksen mukaan itäinen tasankomaagorilla ja vuorigorilla muodostavat kuitenkin oman "Gorilla beringei" -lajinsa. Pahimmat uhat lajin säilymiselle ovat salametsästys, elinympäristöjen tuhoutuminen ja laiton bushmeat-kauppa.


title: Henry Way Kendall

text: Henry Way Kendall (9. joulukuuta 1926 – 15. helmikuuta 1999) oli yhdysvaltalainen fyysikko. Hän oli mukana löytämässä kokeellisia todisteita kvarkkien olemassaolosta. Vuonna 1990 hän sai Nobelin fysiikanpalkinnon yhdessä Jerome Isaac Friedmanin ja Richard Edward Taylorin kanssa saavutuksistaan elektronien epäelastisesta sironnasta atomiydinten tutkimuksessa.


title: Henry Way Kendall

text: Kendall syntyi Bostonissa ja työskenteli suuren osan urastaan MITssä. Hän oli perustamassa tiedemiesten järjestöä "Union of Concerned Scientists", joka tähtää saastumisen rajoittamiseen, bioteknologian säätelyyn, ydinaseiden vähentämiseen ja ilmastonmuutoksen hillitsemiseen. Hän oli myös taitava vuorikiipeilijä ja valokuvaaja, ja kuoli tapaturmaisesti sukellus-valokuvausretkellä luonnonpuistossa.


title: AGM-158 JASSM

text: AGM-158 JASSM () on yhdysvaltalainen vaikeasti havaittava () pitkän kantaman ilmasta maahan -risteilyohjus. Järjestelmä on käytössä Australian ja Yhdysvaltain ilmavoimissa, sekä on tulossa käyttöön Puolan ja Suomen ilmavoimissa. Järjestelmää kerrotaan käytetyn ensimmäisen kerran taistelussa 13. huhtikuuta 2018 Syyriassa. Osana iskuja B-1-pommittaja laukaisi 19 JASSM-ohjusta.


title: AGM-158 JASSM

text: JASSM-hanke aloitettiin 1995, kun AGM-137 TSSAM -ohjuksen kehittäminen lakkautettiin korkeiksi kohonneiden kustannusten vuoksi. Koska tämäntyyppiselle ohjukselle oli edelleen tarvetta, asevoimat ilmoitti aloittavansa uuden kehitysohjelman samoilla päämäärillä. JASSM-suunnittelu annettiin 1996 kahden yrityksen, McDonnell Douglasin ja Lockheed Martinin tehtäväksi. Yritysten prototyypeille annettiin tyyppimerkinnät AGM-158A ja AGM-159A, joista Lockheed Martinin AGM-158A valittiin voittajaksi ja se sai sopimuksen jatkokehityksestä 1998.


title: AGM-158 JASSM

text: Ohjuksen testilennot aloitettiin 1999 ja tuotanto 2001, mutta ongelmien vuoksi kehitys saatiin valmiiksi vasta 2003. Yhdysvaltain liittovaltion talouden tarkastusvirasto (GAO) kritisoi ohjelmaa myöhästymisestä ja budjetin ylityksestä. Senkin jälkeen 2/11 testilaukaisusta epäonnistui. Myös useita muita ongelmia ilmeni, etenkin vuonna 2004. Ne saivat kongressin ja senaatin leikkaamaan tuotantobudjetteja. Heinäkuussa 2007 Pentagon hyväksyi 68 miljoonan dollarin ohjelman, tarkoituksena parantaa järjestelmän luotettavuutta ja uudelleensertifioida se. Päätös JASSM-hankkeen jatkosta lykättiin keväälle 2008. Lockheed ryhtyi läpikäymään valmistusprosessejaan. Vuonna 2009 suoritetut uudet testit olivat menestys kun 15/16 laukaisusta onnistui. Tavoitteena oli 12. JASSM sai luvan siirtyä operatiiviseen käyttöön.


title: AGM-158 JASSM

text: Yhdysvaltain ilmavoimat aikoo hankkia ohjuksia kaikkiaan 4900 kappaletta. Laivastolla oli suunnitelma 453 ohjuksen hankinnasta, mutta se vetäytyi 2005 ja päätti valita vanhan SLAM-ER:n. Laivaston kerrotaan harkinneen samanlaista siirtoa jo 1997. Kuitenkin vielä 2003 se teki 50 miljoonan sopimuksen järjestelmän integroinnista F/A-18F Super Hornetiin. Tuoreimmissa JASSM-tilauksissa pidemmän kantaman ER-versio on korostunut, minkä on arveltu johtuvan politiikan painopisteen siirtymisestä Lähi-idästä Tyynellemerelle. Järjestelmän kehityssyklin aikana myös erottelu ilmasta maahan- ja meritorjuntaohjusten välillä on yleisesti ottaen hämärtynyt.


title: AGM-158 JASSM

text: JASSM-ohjusta on mahdollista käyttää B-1 Lancer, B-2 Spirit ja B-52H Stratofortress -pommittajissa, sekä F-15E Strike Eagle, F-16 Falcon (MLU standard ja Block 52), Australian F/A-18 AM/BM Hornet ja Suomen F/A-18C/D Hornet -hävittäjissä.


title: AGM-158 JASSM

text: Ohjusta on harkittu sovitettavaksi myös laivaston F/A-18E/F Super Hornetiin ja vanhempiin F-16 Block 40 -koneisiin, sekä F-35:een, jossa sitä on kannettava muiden hävittäjien tavoin ulkoisesti, koska se on liian suuri koneen aseruumaan. Lopullista sopimusta ei ole toistaiseksi tehty.


title: AGM-158 JASSM

text: Pidemmän kantomatkan AGM-158B JASSM-ER:n sovittaminen F-16C/D:hen ja B-52H:hen on työn alla. Nykyisin vain B-1-pommittaja ja F-15E hävittäjä pystyvät ohjuksen laukaisuun. B-1:n ruumaan mahtuu 24 ohjusta. B-52:n kyky on puolet tästä.


title: AGM-158 JASSM

text: JASSM-ER risteilyohjus on valittu kehityksessä olevien CHAMP- () ja LRASM/OASuW- () -projektien alustaksi. Ensin mainittu on elektronisen sodankäynnin energia-asejärjestelmä, joka perustuu korkean energian mikroaaltoihin. Jälkimmäinen on DARPA:n ja Yhdysvaltain laivaston tutkimuskeskuksen ONR:n jatkokehitysprojektina alkanut moderni meritorjuntaohjus. Perus-JASSM:sta (ei -ER) poiketen sillä kerrotaan olevan kyky vastaanottaa uudet maalikoordinaatit kesken lennon. Australia oli jo vuonna 2007, ennen LRASM-ohjelman aloittamista, kiinnostunut JASSMin mahdollisista meritorjuntaominaisuuksista. Yhdysvaltain ilmavoimat ja laivasto ovat jälleen mukana. Tällä kertaa ohjelma aloitettiin Pentagonin taholta kiirehdittynä, tarkoituksena kehittää vaihtoehto ikääntyville Harpoon-meritorjuntaohjuksille.


title: AGM-158 JASSM

text: Suomen ilmavoimat oli pitkään havitellut JASSM-ohjusta F/A-18 Hornet -koneidensa modernisoinnin yhteydessä, mutta Yhdysvallat kieltäytyi myymästä. JSOW-aseistuksen hankinta eteni ongelmitta. Vuoden 2011 marraskuussa Yhdysvaltain puolustusministeriö antoi luvan myydä Suomelle enintään 70 kappaletta JASSM-ohjuksia. Hankinnan kokonaishinnaksi osineen ja koulutuksineen ilmoitettiin noin 185 miljoonaa euroa. Poliittinen päätös hankinnasta tehtiin 1. maaliskuuta 2012. Vuosina 2012–2014 tehtiin kolme hankintasopimusta, jotka johtavat Suomen Hornetien JASSM-integrointiin. Viimeinen erä, sisältäen myös hankittavat ohjukset, tilattiin yhdessä Puolan ja Yhdysvaltain ilmavoimien kanssa joulukuussa 2015. Ilmavoimat suoritti kaksi Jassm-koelaukaisua Yhdysvalloissa 5. ja 9. maaliskuuta 2018. Onnistuneet laukaisut mahdollistavat ilmavoimien mukaan aseen operatiivisen käyttöönoton.


title: AGM-158 JASSM

text: Suomen ja Yhdysvaltojen ohella asejärjestelmä otetaan käyttöön Australian Horneteissa ja Puolan F-16:issa. Australiassa oli alkujaan tarkoitus käyttää F-111C:ta laukaisualustana. Niiden poistamisen myötä harkittiin AP-3C Orionia ja F/A-18A/B:tä. Lopulta kustannussyistä päädyttiin vain jälkimmäiseen, mahdollisesti myös koska Suomi (tuoreemmat F/A-18C/D-mallit) oli tarjolla jakamaan joitakin kehityskuluja.


title: AGM-158 JASSM

text: JASSM-asejärjestelmä on nähty jossain määrin vaihtoehtoisena maavoimien havittelemille ATACMS-tykistöohjuksille, joiden hankinta peruutettiin 2014 kustannussyistä.


title: AGM-158 JASSM

text: Sekä Australian, Puolan että Suomen suorittamien hankintojen yhteydessä on virinnyt keskustelu uuden suorituskyvyn sotilaallisista ja poliittisista vaikutuksista. Esimerkiksi Suomessa se on nähty niin sanottuna "kynnysasejärjestelmänä", jolla on teknisen ulottuvuuden lisäksi myös ennalta ehkäisevä pelotevaikutus. Puolan hankinnan on spekuloitu vaikuttaneen Venäjän aikomukseen sijoittaa toimintaa Baranavitšyn lentotukikohtaan Valko-Venäjälle. Kiinnostuksen kerrotaan siirtyneen 250 kilometriä idemmäksi Babruiskiin, järjestelmän saavuttamattomiin. Myös Yhdysvaltain halukkuudesta myydä järjestelmä on esitetty tulkintoja. Esimerkiksi kieltäytyminen Suomen ensimmäisestä pyynnöstä kirvoitti tulkintoja maiden kahdenvälisten suhteiden mahdollisesta heikosta tilasta. Australian tapauksessa on arveltu Kiinan kasvavien kykyjen ja geopoliittisen tilanteen edistäneen yhteisymmärrystä. Toisaalta Yhdysvallat on kieltäytynyt myymästä JASSM-järjestelmää Etelä-Korealle. Puolan ja Suomen kohdalla mahdollisia vaikuttajia ovat Ukrainan kriisi ja yleinen eurooppalainen turvallisuustilanne. Puolan kerrotaan aikaistaneen omaa hankintaansa kriisin myötä.


title: AGM-158 JASSM

text: Kilpailevia järjestelmiä on markkinoilla useita. Esimerkiksi Yhdistyneet arabiemiirikunnat päätyi 90-luvun lopulla modernisoimaan Mirage-hävittäjänsä ja hankkimaan ranskalaiseen SCALP EG:hen pohjautuvia Black Shaheen -risteilyohjuksia. Britit puolestaan myivät omaan Storm Shadow -versioonsa pohjautuvan ratkaisun Saudi-Arabialle. Tällöin Yhdysvallat vetosi kansainväliseen ohjustekniikan siirtymistä rajoittavaan MTCR-sopimukseen, jota Britannia ja Ranska tulkitsivat löyhemmin. Syynä Yhdysvaltojen nuivaan suhtautumiseen on arveltu olleen halu olla horjuttamatta alueen voimatasapainoa, ja sen mukana Israelia, integroimalla uusia asejärjestelmiä arabiemiirikuntien F-16:iin. Toisaalta Lähi-idän maiden on katsottu perinteisesti hajauttaneen hankintojaan välttääkseen riippuvuutta yhdestä toimittajasta. 2010-luvulle tultua Yhdysvaltojen suhtautumisen kaukovaikutteisten aseiden myyntiin katsotaan väljentyneen. Venäläisiä risteilyohjuksia ei pidetä suoranaisina kilpailijoina. Ne luottavat nopeuteen häiveominaisuuksien sijasta eivätkä ole yleisesti ottaen yhteensopivia samojen hävittäjien kanssa.


title: AGM-158 JASSM

text:
Puolassa ihmeteltiin Suomelle tarjottua kauppahintaa korkeampaa pyyntiä. Suomi ajoitti oman hankintansa F-18:n elinkaaripäivityksen yhteyteen. Puolan piti päivittää erikseen F-16:t asejärjestelmän käyttämistä varten. Puolalaiset hankkivat ohjuksia ensi alkuun 40 kpl ja ovat aikeissa ostaa lisää mahdollisimman pian, mieluiten ER-mallia. Varapuolustusministeri Czesław Mroczekin mukaan näin tehtiin aikataulusyistä ja uusi hakemus on jo jätetty. Hänen mukaansa myynnille ei pitäisi olla sopimusteknistä estettä.
Suomen katsotaan tehneen valinnan JASSM, JSOW ja KEPD 350 välillä. AGM-154C JSOW -liitopommia tilattiin rajoitettu määrä testikäyttöä varten. Australia kilpailutti JASSM, SLAM-ER ja KEPD 350 välillä.


title: Helikopterikenttä

text: Helikopterikenttä on erityisesti helikopterin laskeutumis- ja nousupaikaksi varustettu alue.


title: Helikopterikenttä

text: Helikopterikenttiä voidaan sijoittaa ja on sijoitettu niin maalle kuin laivoihinkin; maalla sellainen vaatii määrätyn läpimittaisen avoimen alueen, jonka keskelle sijoitetaan aidalla eristetty varsinainen kenttä. Kenttä merkitään kestopäällystepintaan maalatulla rajausviivalla ja sen keskellä on yleensä joko leveä risti tai kirkkaalla värillä maalattu H-kirjain osoittamassa keskikohtaa, johon helikopteri voi laskeutua. Kentän lähistöllä on aina erillinen lentäjälle tärkeätä tuulen suuntaa osoittava tuulipussi.


title: Helikopterikenttä

text: Suomalaisista laivoista helikopterikenttä on muun muassa mittaustukialus Prismassa ja jäänmurtaja Botnicassa.


title: Itäinen tasankomaagorilla

text: Itäinen tasankomaagorilla eli itäinen tasankogorilla ("Gorilla beringei graueri") on gorilloihin kuuluva apina. Aikaisemmin itäistä tasankogorillaa pidettiin gorillan ("Gorilla gorilla") alalajina ""Gorilla gorilla graueri"", mutta nykyisin sen katsotaan olevan "Gorilla beringein" alalaji.


title: Itäinen tasankomaagorilla

text: Itäisen ja läntisen tasankogorillan elinalueen erottaa toisistaan suunnilleen tuhat kilometriä leveä kaistale. Itäisiä tasankogorilloita tavataan ainoastaan Kongon demokraattisen tasavallan itäisissä osissa. Nykyään itäisen tasankogorillan elinalueet ovat enää 13 prosenttia aiemmasta. Gorilloja arvioitiin 1990-luvun puolivälissä olevan noin 17 000 yksilöä, mutta viime aikoina kanta on romahtanut mahdollisesti jopa 90 prosenttia.


title: Vuorigorilla

text: Vuorigorilla ("Gorilla beringei beringei") on yksi "Gorilla beringein" kahdesta alalajista.


title: Vuorigorilla

text: Vuorigorillan elinympäristöjä ovat vuoristosademetsät ja vuorten alarinteiden pensaikot 1,6–3,8 kilometrin korkeudessa. Sitä tavataan Kongon demokraattisen tasavallan itäosissa, Ruandassa ja Ugandassa. Vuonna 2002 lajin kanta oli noin 320 ja se luokiteltiin äärimmäisen uhanalaiseksi.


title: Vuorigorilla

text: Vuorigorillauros on pystyasennossa 1,4–1,8 metriä pitkä ja naaras 1,3–1,5 metriä. Sylin leveys on 2,3 metriä. Uros painaa noin 180 kilogramaa ja naaras 90 kilogrammaa. Vuorigorillan turkki on sinisenmusta; vanhoilla yksilöillä se harmaantuu, ja vanhan koiraan selkä on hopeanharmaa. Karva on selässä lyhyttä, muualla pitkää.


title: Vuorigorilla

text: Vuorigorillat elävät 5–30 yksilön laumassa, jossa on yksi tai kaksi johtajaurosta. Naaras saa yleensä yhden poikasen joka neljäs vuosi. Naaras saavuttaa sukukypsyyden 8–10-vuotiaana ja uros 10-vuotiaana. Vuorigorilla elää noin 35-vuotiaaksi.


title: Vuorigorilla

text: Vuorigorilla syö lehtiä, oksia, marjoja, juuria, hedelmiä ja puunkuorta.


title: Idempotentti matriisi

text: Idempotentti matriisi on sellainen neliömatriisi, jolle


title: Idempotentti matriisi

text: Esimerkiksi voidaan laskea, että


title: Idempotentti matriisi

text: eli kyseinen matriisi on idempotentti. Jos matriisi "A" on idempotentti ja "I" on identiteettimatriisi, niin


title: Idempotentti matriisi

text: Tässä merkintä formula_10 tarkoittaa kunnan "K" muodostamaa "n"-ulotteista vektoriavaruutta, formula_11 on "A":n ydin ja formula_12 on "A":n kuva. Geometrisesti idempotentit matriisit vastaavat projektioita avaruudesta jollekin sen aliavaruudelle. Esimerkiksi jos formula_13 on jokin formula_14:n vektori


title: Idempotentti matriisi

text: eli edellisen esimerkin idempotentti matriisi kuvaa formula_14:n suoran formula_17-tasoon. Jos idempotentti matriisi on lisäksi itseadjungoitu, sen kuvaama projektio on ortogonaalinen.


title: Idempotentti matriisi

text: Erityisen tärkeän joukon muodostavat ortogonaalisesti idempotentit matriisit. Nämä ovat sellainen joukko matriiseja formula_18, että kaikille joukon jäsenille päteeaina kun formula_21. Jos lisäksi


title: Idempotentti matriisi

text: missä formula_23 on identiteettimatriisi sanotaan ortogonaalisesti idempotenttien matriisien muodostavan "täyden joukon". Ortogonaalisilla idempotenteilla on seuraavat ominaisuudet:Täysi joukko ortogonaalisesti idempotentteja matriiseja on keskeinen tekijä matriisien spektraliesityksissä ja spektraalihajotelmissa, sillä ne muodostavat hajotelmaa vastaavan matriisin generoiman alialgebran kannan.


title: Nancy Nasrallah

text: Nancy Nasrallah (arab. نانسي نصرالله) (s. 4. huhtikuuta 1983) on libanonilainen laulaja, joka tuli tunnetuksi monissa Lähi-idän maissa osallistuttuaan "SuperStar"-ohjelman kolmannelle tuotantokaudelle 2005–2006. Hän sijoittui kilpailussa kuudenneksi.


title: Amber Air

text:
Amber Air oli liettualainen tilauslentoyhtiö, joka aloitti lennot joulukuussa 2004.
Se lensi säännöllisesti ainoastaan Hampuriin, Saksaan. Yhtiön toimilupa lentoliikenteen harjoittamiseen peruttiin 20. joulukuuta 2006 lähtien.


title: Amber Air

text: Elokuussa 2006:


title: Yami to bōshi to hon no tabibito

text: Yami to Boushi to Hon no Tabibito (ヤミと帽子と本の旅人, "Yami to Bōshi to Hon no Tabibito") on ROOTin vuonna 2002 julkaisema Hentai-peli, josta on tehty myös animesarja. Näiden välisinä eroina peli on vain aikuisille sopivaa materiaalia, kun taas TV-anime ei sisällä aikuismateriaalia, minkä lisäksi niiden juonet poikkeavat toisistaan huomattavasti.


title: Mick Ronson

text: Michael ”Mick” Ronson (26. toukokuuta 1946 – 29. huhtikuuta 1993) oli englantilainen kitaristi, lauluntekijä, multi-instrumentalisti, sovittaja ja tuottaja. Hän teki 1970-luvun alussa yhteistyötä David Bowien kanssa ja julkaisi myös sooloalbumeita.


title: Mick Ronson

text: Ronson syntyi Hullissa, Yorkshiressä ja suunnitteli lapsena sellistin uraa, mutta siirtyi kitaraan. Ronsonin ensimmäinen yhtye oli The Mariners, johon hän liittyi marraskuussa 1963. Hän toimi myös kokoonpanossa The Crestas ennen lähtemistään Lontooseen 1965. Lontoossa Ronson jatkoi uraansa mekaanikkona ja muusikkona. Ronson palasi myöhemmin Hulliin ja toimi muun muassa yhtyeessä The Rats.


title: Mick Ronson

text: Ronson suostui liittymään David Bowien taustayhtyeeseen vuonna 1970. Hän esiintyi saman vuoden 5. helmikuuta David Bowien kanssa John Peelin Sunday Show’ssa.


title: Mick Ronson

text: Mick Ronsonin kitaransoittoa ja taustalaulua kuultiin ensimmäistä kertaa Bowien albumilla "The Man Who Sold the World" vuonna 1970. Hän esiintyi myös "Hunky Dorylla" (1971), "Ziggy Stardustilla" (1972), "Aladdin Sanella" (1973) ja "Pin Upsilla" (1973) ja teki levyille myös jousisovituksia. Tämän jälkeen Ronson lähti Bowien taustayhtyeestä, eikä hän esiintynyt enää albumilla "Diamond Dogs" (1974).


title: Mick Ronson

text: Ronson julkaisi Bowien taustayhtyeestä lähdettyään kolme sooloalbumia: "Slaughter On 10th Avenue" (1974), "Play Don't Worry" (1975) ja "Heaven and Hull" (postuumisti 1994).


title: Mick Ronson

text: Ronsonia kuultiin edellisvuonna AIDS:iin menehtyneen Freddie Mercuryn muistokonsertissa huhtikuussa 1992. Ronson esiintyi vuonna 1993 vierailevana artistina The Wildheartsin levyllä. Hän soitti kitarasoolon kappaleessa ”My Baby Is A Headfuck”. Vuonna 1990 hän esiintyi Ian Hunterin sooloalbumilla ja oli aikaisemmin tehnyt tämän kanssa yhteistyötä muun muassa Ellen Foleyn ja Iron City Houserockersin levytyksillä. Vuonna 1993 Ronson työskenteli jälleen Bowien kanssa.


title: Mick Ronson

text: Ronson kuoli maksasyöpään huhtikuussa 1993. Hän oli aiemmin kuulunut mormoneihin.


title: Macintosh II (tietokonemallisto)

text: Macintosh II on joukko Applen vuosina 1987 - 1992 kehittämiä ja julkaisemia mikrotietokoneita. Macintosh II -mallit sijoittuivat Macintosh-tietokoneiden raskaampaan ammattilaiskäyttöön tarkoitettujen tietokoneiden joukkoon. Sarjan syrjäytti vuonna 1991 julkaistu Macintosh Quadra-mallisto.


title: Macintosh II (tietokonemallisto)

text: Ensimmäinen sarjan tietokone, nimeltään Macintosh II, oli ensimmäinen Macintosh, jossa näyttö ja keskusyksikkö sijaitsivat erillään toisistaan. Ominaisuudesta tuli Macintosh II -sarjan tavaramerkki ja sitä hyödynnettiin myös myöhemmissä, vaativaan käyttöön tarkoitetuissa Macintosh-tietokoneiden mallistoissa. Macintosh II oli myös ensimmäinen Macintosh, jossa oli värinäyttö ja se oli helposti laajennettavissa avattavan kotelon ja runsaiden liitäntäpaikkojen takia.


title: Macintosh II (tietokonemallisto)

text: Macintosh IIx toi Macintosheihin uutta yhteensopivuutta esitellen levykeaseman, jolla saattoi lukea myös MS-DOS -levykkeitä. Samaan aikaan Macintoshit saivat ensimmäiset viruksensa.


title: Macintosh II (tietokonemallisto)

text: Macintosh II -mallit käyttivät Motorola 68030 -suorittimia, 68020-suorittimista Macintosh II:sta lukuun ottamatta.


title: Topi Jaakola

text: Topi Juhani Jaakola (s. 15. marraskuuta 1983 Oulu) on suomalainen jääkiekkopuolustaja ja maailmanmestari, joka edusti viimeksi SM-liigajoukkue Turun Palloseuraa, mutta sopimus purettiin lokakuussa 2018.


title: Topi Jaakola

text: Jaakola oli 17-vuotias debytoidessaan jääkiekon SM-liigassa Oulun Kärpissä kaudella 2000–2001. Hän pelasi kauden aikana neljä ottelua sekä runkosarjassa että pudotuspeleissä, muttei tehnyt pisteitä. Ensimmäisellä kokonaisella liigakaudellaan 2001–2002 Jaakola pelasi 44 ottelua tehden neljä syöttöpistettä. Kaudella 2002–2003 Jaakola teki ensimmäisen maalinsa SM-liigassa 26. marraskuuta 2002 pelatussa vierasottelussa Jokereita vastaan. Keväällä 2003 Jaakola voitti Kärpissä SM-hopeaa. Vaikkei Jaakola loistanut pisteiden valossa, hän oli ensimmäisinä liigakausinaan Kärppien lahjakkaimpia puolustajia. Florida Panthers varasi Jaakolan viidennellä kierroksella vuonna .


title: Topi Jaakola

text: Jaakola voitti Kärpissä Suomen mestaruuden vuosina 2004 ja 2005. Kaudella 2004–2005 Jaakola pelasi vain 33 ottelua, mihin vaikutti NHL-pelaajien, kuten Janne Niinimaan, Josef Boumediennen ja Lasse Kukkosen paluu kotiseuraansa vuoksi. Seuraavina vuosina Jaakola kuului jälleen Kärppien luottopelaajiin. Kaudella 2005–2006 joukkue voitti SM-pronssia. Kausina 2006–2007 ja 2007–2008 Kärpät voitti Suomen mestaruuden. Jaakola kuului Kärppien parhaimmistoon kevään 2008 finaalipeleissä tekemällä kaksi maalia ja kauden aikana hän teki myös henkilökohtaisen piste-ennätyksensä runkosarjassa tekemällä 55 ottelussa tehopisteet 3+11=14.


title: Topi Jaakola

text: Jaakola siirtyi joukkuetoverinsa Hannes Hyvösen kanssa Elitserien-joukkue Södertälje SK:n riveihin kaudeksi 2008–2009. Kausi oli Jaakolalle ensimmäinen ulkomailla ja ylipäätään muualla kuin Kärpissä. Hän antoi Elitserienin runkosarjassa 11 maalisyöttöä. Hän oli loppukesästä marraskuun loppupuolelle asti pelaamatta olkapäässään olleen veritulpan takia. Kaudella 2009–2010 Jaakola pelasi Södertäljessä 30 ottelua tehden neljä syöttöpistettä.


title: Topi Jaakola

text: Kesällä 2010 Jaakola siirtyi Luleå HF:ään. Luleåssa Jaakola pelasi kaksi kautta, joista jälkimmäinen oli hänen parhaansa Ruotsissa. Hän teki 15 pistettä 54 ottelussa, ja hänen tehotilastonsa saldo oli +14. Kaudeksi 2012–2013 Jaakola siirtyi KHL:n Amur Habarovskiin. Kaudella 2013–2014 hän pelasi Lev Prahassa ja teki siellä 48 runkosarjaottelussa tehot 9+4=13. Pudotuspeleissä Jaakola teki 11 ottelussa pisteet 0+1=1.


title: Topi Jaakola

text: Heinäkuussa 2014 Jaakola teki kahden vuoden sopimuksen KHL:ssä pelaavan Helsingin Jokereitten kanssa.


title: Topi Jaakola

text: Huhtikuussa 2016 Jaakola solmi vuoden jatkosopimuksen ja option kaudesta 2017–18. Huhtikuussa 2017 Jokerit ilmoitti, että Jaakolan optiota ei käytetä.


title: Topi Jaakola

text: Kaudeksi 2017–18 Jaakola siirtyi vuoden mittaisella sopimuksella SHL-joukkue HV71:een.


title: Topi Jaakola

text: Kaudella 2018–2019 Jaakola edusti TPS:aa, mutta pelasi alkukaudesta vammojen vuoksi vain yhden liigaottelun ja sopimus purettiin lokakuussa 2018.


title: Topi Jaakola

text: Jaakola pelasi keväällä 2001 myös 18-vuotiaiden MM-kilpailuissa, joissa Suomen joukkue voitti pronssia ja Jaakola valittiin Suomen joukkueen parhaaksi pelaajaksi. Hän oli voittamassa myös alle 20-vuotiaiden MM-pronssia vuosina 2002 ja 2003. Jaakola pääsi pelaamaan MM-kilpailuissa keväällä 2009. Kesällä 2009 Jaakola nimettiin myös Suomen ensimmäiselle olympialeirille. Hänet valittiin MM-kisamiehistöön myös kevään 2010 kisoihin Saksaan. Vuoden 2011 MM-kilpailuissa Topi Jaakola saavutti maailmanmestaruuden. Hän pelasi myös kisoissa vuosina 2012, 2015 ja 2016.


title: Kauppakeskus Kaisa

text: Kauppakeskus Kaisa oli Helsingin Kaisaniemenkadun varrella sijainnut kauppakeskus. Se toimi konkurssin tehneen Pukevan vanhan tavaratalon tiloissa, kunnes se lopetettiin purkutöiden aloittamiseksi helmikuussa 2010. Kauppakeskuksen ja parkkiluolan tilalle rakennettiin Helsingin yliopiston uusi kirjastorakennus, Kaisa-talo. Kirjasto muutti uusiin tiloihin vuonna 2012.


title: Kauppakeskus Kaisa

text: Kauppakeskuksesta oli yhteys Kaisaniemen metroasemalle ja sen suurimpia liikkeitä olivat Kodin Ykkönen ja K-Market Kaisa.